url: =Cyberbullying ~ Hau Za Cin :: ZOMI DAILY\nCyberbullying ~ Hau Za Cin\nposted on 12 April 2016 at 7:00 am Lomkholna: Article, Hauzacin\nTuhun ciang facebook, tweeter, orkut, myspace, etc cih bangin mi tampi kizopna ding internet sungah omta hi. Tuate pen kizopna ahih ciangin hoih mahmah a, kitotna ahih ciangin hoihlo hi. Kizopna ding kimlai pen kua hiam khat muhdah mana totna, kona, minsiatsakna cih bangin kizang kha thei hi. ZONET hong pian tung laiin Zomi sungah lai at siamdan a tuamtuam om ngei hi cih ZONET member lut masate in mangngilhlo ding hi. Ahi zongin tuabang omzel dingte lak pan mipi theihpihloh a sem, a gimpih, a cidamsak moderator leh advisor te, committee tuamtuamte leh kumpi lam tawh kizopna te hangin ZONET sungah thu leh la hong namtui mahmahta hi.\nTua bang mah in groupmail ahilo, mimal vai ah facebook leh adang tweeter cihte ah khatveivei tua bang hong om thei a, kumpi lam pan nakpi in tua bang ahihte kan khiat a, ama internet zatna khempeuh tung pana thusitna zong tuak thei dingin thukhun nangawn a om zihziah hita hi. A diak in sanginn ah hih banga kiminsiatsakna leh kicih gawpgawpna tam diak a, tua pen tuhun ciang sangnaupangte in facebook leh tweeter kihona lampi pen in a zat man uh ahi hi.\nSangnaupang beklo zong khangham upa khinsate zong politics hang, biakna hang, minam kideidanna hang, neih leh lam kikimloh luat man cih ban ah adang tuamtuam tawh zong internet tungtawn-a kiminsiatsakna leh kineubawlna tampi omlai hi.\nThukante in a kanna uh pan 100 ah 42 in sanginn ah a lawmte bawlsiatna leh kona, minsiatsakna thuak uh hi, kici hi. Sanginn ah a kibawlsia hilo in a sangkahpih lawmte in facebook pan leh tweeter khawng pan a kona, a hosiatna, a engbawlna, a neubawlna hizaw hi. Tua ahih manin leitungbup ah sanginn pana kibawlsia sangnaupang tampi om hi cih kiciamteh hi.\nZomi te zong penglo maithei hi hang!\nDotna: Tua ahih leh Cyberbully kici bang hiam?\nDawnna: Cyberbully cih ciangin internet zatna khat peuhpeuh pana midangte nopmawhna ding gen, gelh, bawl, lak, semkhia. Midang simmawhna leh midang neusekna, bawlsiatna leh midang minsiatsak nopna tawh thu khat peuh khahkhia, tangko; kammal hoihlo tawh gen, lausak, a thusim pulaksak, a kikholhna lui te uh peuh genkhia (nungak tangval kikal khawng), a maan lakkhop luite khawng uh internet ah suansak, zahko, bawlsia, vau, linglawngsak, etc. A kitheihpih mahmahsa te in a kitheihpih mahmahsate mah ahihna, a bawlsiatna, a kosiatna, a minsiatsakna hipen hi.\nA thudang in gen leng cyberbully cih ciangin mi khat peuhpeuh a lungnoplohna dingin bawl, internet pan beklo phone tungtawn in zong. Ahih kei leh internet blog sungah comment a gilo nono, a ginalo nono gelhsak cih khawng zong kihel hi. A mihing pumpi mahmah bawlsia, vua, gimsak cih sangin a lungsim noploh nadingin a thusim khatpeuh pholaksak, a maan ginalo khat peuh suaksak cih khawng hizaw hi. Zawhthawh nop man leh neng niam nop man hinuam diak a, bawlsiatna nam khat ahi hi.\nCyberbully pawlkhat pen a kici te kikal bek hilo in mi dangin zong theihpih, mi tamzaw in a theih dinga kibawl ahi hi. Mi tamin thei leh hihpa, hihnu pen a muhpeuh, a tuah peuh mai ah nuamsalo ding, banghang – minsia ding, maizum ding, kineumuh denta ding cih bang deihna ahi hi.\nNidangin Aizawl khuapi ah tangval khat in a lawmnu a ngah zawhloh ciangin a kingaih laivua a maan kilak khempeuh in mipi muh dinga internet ah suang, phokhia mawk ahih cianga aki KISS na maan uh bang newspaper ah tuangsak liangin minsia sak ngingei hi. Tua pa kumpi te in bangcih hiam cih a kitheih tohtoh loh hang a tua maan leh tuapa laigelh peuhmah internet ah kimu kik nawnlo hi.\nOctober 17, 2006, niin khangno Megan Meier ki gui awk hi. Kumpi leh thuneite in tua huna kithang mahmah ama MySpace a et uh leh Megan in internet pan a lawmthak ‘Josh Evans’ kici tawh a kihona uh mu uh a, Megan kiangah lai kikhak nunung pen a sim uh leh Evans in, “Leitung pen nang omlo in nuam mahmah ding hi,” cih a khak hi. Tua nitak lamin Megan a gui awk hi. Kumpi thuneite in Josh Evans pen ‘tualthat’ thukhenna thuaksak ding ciin kiza hi.\nDotna: Bang hangin Cyberbully om hiam?\nDawnna: Mi tampi amau hehna a pulakna ding omloh man hi. Hehna khat peuh a neih ciang a tutpih ding, a holimpih ding neilo uh hi. Tua manin a hehna khat, a thangpaihna khat peuh pen a ngap, a zawhthawhte tungah ‘kitungnunsakna’ in zang mawk uh hi. A lawmngaihnu tawh a kitotna, a lawmngaihpa tawh a kitotna khat pen midang a zawhthawh pian khat tungah tusak mikmek thei hi. Ngaihsutna picing tak zang theilo ahih manin a hehpih huai mahmah mi hi a, a holimpih thei ding, a kikholhpih ding a neihloh man ahi hi. Amah leh amah kimuanna nei ngiatlo ahih manin midang minsiasak leh amah mite’n a thupi muh ding a sa uh hi. Internet pan hipeuh leh leitung mun khempeuh ah mite ko ban, gensia ban, pholak ban himawk hi.\nHih banga mite minsiatna dinga internet lampi tawna ko zanzan, pholak gawp, pulak gawp, simmawh, neubawl, etc cihte pen amau mahmah zong hunkhat laiin tua bang a tuakkha peuh hithei uh hi. Ahih kei leh amau leh amau thupi kisa lua in mite in amah akimuh zaha amuhloh ciang a thangpai in a pimuhlote peuh a pholak hithei hi. Sangsiate, nu leh pa leh makaite in zong a upmawh hetloh mi pawlkhat tua bangin a gamta uh hi. Banghang hiam cih leh mite mai ah kilawmtaka om napi a lungsim khat ah amah leh amah kimuanna neilo ahih man hi.\nDotna: Bangcih ding?\nDawnna: Na theih ngeiloh khat, na muh ngeiloh khat peuh in internet ah lawm ding (friend request) hong bawl leh saanloh ding hoih hi. Hunthak sungah laikung laidal hi nawnlo internet, facebook, tweeter, email, blog, cih khawng pan thu kiza ziauziauta, mimal a kiho taktak om nawnlo ahih manin nang tawh kisai khempeuh mi khempeuh hilh kei in. Sangnaupangte in facebook pan a siate, a lawmte hopih ziauziau ahih manin nu leh pa in zong tua bang hun ciang a kihona uh theihpih, etpih ding kisam hi. Mi a hopih dan bangci hiam cih theihpih ding ahi hi. Amah zong mite a ko hithei, amah zong mite ko khat na hi thei hi. Nu leh pa in theihpih a akisap leh kumpi thuneite tungah genpah ding, theihsak pah ding ahi hi.\nHih dana sangnaupang bek hilo, picing leh upa khinsa te in zong a tuak a om leh thuneite kiangah pai pah ding ahi hi. A min, a khua, a omna, a internet zat, a address (Internet Service Provider (ISP)) cihte zong ciamteh pah ding ahi hi. A thu kigelhte leh a gelh hun, a ni a kha te copy a mun khat ah tuam kep pah ding ahi hi (tuam kep ahih kei leh internet pan kila khia ziau thei ahih manin).\nMi khat peuh in suakta taka na nuntak nading lampi nawngkaia hong gensia, hong bawl a, na lungsim nuamlosak ding, na hehna ding, na maizumna ding a hong bawl leh lau hetlo a thuneite kiangah zaksakpah ding ahi hi.\nThumanpha leh pilna tampi a kingahna, thu manpha leitungbup ah manlang taka a kizaksak theihna internet tungtawnin minsiatna leh mindaisakna, kisimmawhna leh kineubawlna cihte a kithehthangloh nadingin nang leh kei in zong sep ding i nei hi. A maizumhuai, a minsiathuai, a ginalo thu leh la peuhpeuh nang zong mipi lak ah a kithehthangloh nadingin na khaksawnloh ding, na delete pahpah ding ahi hi.\nPrevious: Ordination piak ding zaksakna\nNext: Tulaitak Zomi te dinmun leh mabanding limci\nSame-sex Marriage (Neih kibang Kiteenna) & Homosexual Act (Neih kibang omkhopna)\nLaisiangtho leh Democracy ~ Lian Muan Kim\n“Zomi vive mah hi” cih vai tawh kisai ~ Pu Thangboi


timestamp: atn

url: =Afghanistan, Kabul khuasung aom Hotel ah thautawi migilo te lut, mi 30 val si :: ZOMI DAILY\nposted on 22 January 2018 at 4:37 pm Lomkholna: News, Sawltak, World\nAfghanistan gam ii Capital khuapi ahi Kabul City sung aom Hotel khatah thautawi migilo te lutna hangin mi 30 valtak in sihlawh uh a, adangzong mi tampi liam cih Reuters pan kiza hi.\nTua Kabul’s Intercontinental Hotel ah thautawi migilo te lut hunpen Saturday nitaklam hi a, tuabangin thautawi migilo lut cih akitheih ciangin Afghan Special Forces tetawh kidopah ngekngek uhhi.\nAfghanistan Ministry of Public Health panin thunei Spokesman ahi Wahid Majroh in agenna ah misi luanghawm bekbek akigawm in 19 ki puakhiakhin in, City Hospital tuamtuam ah kipuak cihi. Tualak ah mi 6 pen gamdangmi Foreigner vive ci uhhi.\nAhi zongin Senior Afghan security official khatin agenna ah asi limlim pen mi 30 val phading a, tuasang inzong tamtoto zawkhading hi ci’n genkhia hi. Tua asi te lakah Hotel sungah nasem “Hotel Staff” te leh Hotel sungah zingtungte “Hotel Guests” te kihel uh a, thautawi migilo tetawh akido Security Forces tezong asi lakah kihel uh cihi.\nTua Hotel sungah thautawi in alut migilo pen mi 5 hi uh a, tuate zong avek in ki kaplum hi ci’n Afghanistan Interior ministry spokesman Najib Danesh in genkhia hi.\nUkraine gam ii Capital khuapi ahi Kiev City aom Ukrainian foreign minister Pavlo Klimkin inzong Twitter tungah gelhkhia in, hih Hotel sung buaina ah amau Ukrainian gammipih mi 6 ki thatlum hi ci’n genkhia hi.\nVideo: People escape from Kabul hotel room using sheets\nMigilo te’n anunung ah amauleh amau Bomb tawh ki puakkhamsak uh ahih manin, Hotel zong asunglam panin meikuanggawp kici hi. Tua Hotel sungah a awkcip khualzintung pawlkhat te’n lupna delhphah “Bed Sheet” te khihkhawm in inntungpan kumsuk uhhi. Pawlkhat akumsuk laitak un kiasuk in, anuai ah sihiam suaktahiam akitheilo zong pawlkhat om uhhi. Tuabang in Hotel sungpanin mi 150 bang taikhiathei uh kici hi.\nLocal airline Kam Air kici vanleng te’nzong amau nasem vanlenghawl leh vanleng sungah nasem “Pilot & Air Crew” akigawm in mi 40 bang tua Hotel sungah azintung uh ci a, tualak ah gamdangmi Foreigner zong tampi kihel uhhi. Tualak pan in mi 10 peuhmah ki thatlum hi ci’n genkhia uhhi. Local Media te genkhiatna ah asi lakah Venezuela gammi leh Ukrain gammi pawlkhatzong kihel uhhi ci’n genkhia uhhi. Sawltak #zomidaily\nPrevious: ZYA pan Lungnoplohna Pulakna\nNext: Let’s Laught and think: Kua pil zaw?


url: =Philippines, Marawi City sungah migilo tetawh buaina hangin asi mi 103 phakhinta :: ZOMI DAILY\nPhilippines, Marawi City sungah migilo tetawh buaina hangin asi mi 103 phakhinta\nposted on 29 May 2017 at 4:14 pm Lomkholna: News, Philippines, Sawltak, World\nPhilippines leitawlam aomm Marawi City sungah abeisa kalkhatsung kikapna leh buaina hangin asi pen mi 103 valkhinta hi ci’n Manila Standard te’n Sunday ni in pulakkhia uhhi.\nMarawi City sungah IS galkapte leh Philippines kumpi galkapte kido ngekngek uh a, khuasung lampitung ahzong kikapna omzel ahih manin, asi lakah khuasungmi Civilian 27 bang kihel cihi.\nAdang asi te lakah Philippines galkap leh palik 15 bang kihel uh a, IS Terrorist Maute Group paninzong mi 61 bang sikhin cihi. Tuateng avekin akigawm ciangin misi limlim pen luang 103 tak phakhinta cimawk hi.\nKhuasungmi Civilian asi 27 lakah numei 3 leh naupang khatzong kihelkha uh a, University geikhat ah aluanghawm kimukhia hi.\nRegional Military Spokesman Lieutenant Colonel Jo-ar Herrera in agenkhiatna ah Saturday ni in Rescue Operations kabawlna panun tua khuasungmite ii aluanghawm aki mukhia ahihi. Hih Terrorist tepen mihing lungsim pualo anti-people ahi uhhi ci’n genkhia hi.\nAbeisa Tuesday ni in IS tetawh akizom migilo galkapte omna ahi Mindanao Island tungah Philippines president Rodrigo Duterte in Martial law atangko khiatciangin buaina hongki limpatmahmah ahihi.\nVideo etnopleh: Islamist militants kill civilians in fighting with Philippine forces\nPhilippines Star te genkhiatna ah kumpi galkapte leh Maute Terrorist te kikal ah a awkcip Christian mi 39 tezong ki honkhiathei cihi. Tuate hotkhiattheih nadingin apankhia pen Provincial Government ah Information Officer asem ahi Salma Jayne Tamano leh ameltheihte tungtawn in aki honkhiathei cihi.\nTuanu pen Muslim biakna hi a, amahleh alawmte khat ii huhna tawh galkidona ah a awkcip Christian mi 39 te ki honkhiathei hi. Muslim leh Christian te panlakkhopna tangthu hoihmahmah khat hi ci’n ki ciamteh hi.\nRelated: Philippines khuasung ah zatep te thongsung ah kha 4 sung ki khumcipding\nTua Christian a awkcip mi 39 tepen nitampitak bangmah nekding omlo, sualtung ah bokcipden uh cimawk hi. Tua abukcipna vengsung tengah thautawi migilo te omden ahih manin nai 36 sungbang busuakcip uh a, bangmah nevetlo cimawk hi. ZD Sawltak #zomidaily\nPrevious: Kuala Lumpur khuasung tui pailoding: Bukit Damansara, Pandan Indah, Pandan Perdana\nNext: Malaysia, Temerloh ah naungek suakcil aguaktang in aliamsa in akipai kimu\nZIUSA Culture Committee pan thu taangkona\nMual ah i suakkhawm liailiai di’ai ve ~ Pau Khat Suan\nTuni I kikup ding pen “Uivai” ci leuleu ni\nAustralia, Melbourne ah Hot Air Balloon khat kia in, mi 7 liam\nSingapore ah numei khatin azatsa nindalna te inntungpan lawnkhia ziauziau ahih manin $1600 ki liausak


url: =Kawlgam Bank minthangkhat ahi KBZ Bank te’n Bangkok ah zumkhan hong :: ZOMI DAILY\nKawlgam Bank minthangkhat ahi KBZ Bank te’n Bangkok ah zumkhan hong\nposted on 5 August 2016 at 10:52 am UTC+9:30 Lomkholna: Business, Myanmar, News, Sawltak\nKawgam sungah Bank minthang mahmahkhat ahi Kanbawza Bank (KBZ Bank) te in Thai gamsung Bangkok khuapi ah zumkhat hongta uh cithu Irrawaddy News pan kiza hi. Kanbawza Bank tepen Kawlgam sung aom Bank khempeuh lakpan gampualam panmun hongla masa khat hong hipah hi.\nTukum kipatlam in KBZ Bank te in “Bank of Thailand” te kiangpan in amau gamsung Bangkok khuapi sungah Office hontheih nading in Licence hong ngahkhia uhhi. Tuaban ah hih KBZ Bank te’n Singapore gamsung ahzong Office hontheih nading in Licence ngahkhin uh ci a, ASEAN gamsung ah hongki zelzelding hita hi.\nKBZ Bank pan Senior Managing Director Than Cho in agenkhiatna ah hih Bangkok aom Kanbawza Office panin Thai gamsung aom Kawlgammi te adingin sumlehpaai lamtawh kisai ngaihsutpiakna FInancial & Advisory Services te kipiaksawm uh cihi. Tuaban ah Thai gamsung ahzong sumbawlna hanciamsawm uhhi.\nThai gamsung aom Company tampi zong Kawlgamsung ah sumbawlding lunggulh mahmah uhhi. Tua ahih manin hih gamnih sumbawl sumzuakna te ah Kanbawza Bank in tampi nasem theiding in lamen uhhi.\nThai gamsung ah Kawlgammi 3 Million bang omding in ki ummawh a, tua Kawlgam mite’n Thai gamsung ah aomsung in sum hoihtak kholtheih nading leh Kawlgam aciah kikding hunciangdong uh ageeltheih nading in Kawlgammi tetawh hoihtak kizoptheih nading hanciamsawm uhhi.\nNungkhasung inzong Thailand’s Deputy Prime Minister Prawit Wongsuwan pen Kawlgam ah vahawh a, Kawlgam President Htin Kyaw tawh kimukhawm uhhi. 2017 kumsung in Thailand leh Myanmar gamnih kikal sumbawlna azahnih in akhantohtheih nading hanciamding geelkhawm uh cihthu kiza hi. ZD Sawltak #zomidaily\nPrevious: Kawlgam Naga Region sungah akilawhthei natna hangin naupang 30 sikhin\nNext: Zangkong Zomi te’n Nu Piang Ngaih Don vaidawnna neiding\nHuai Siam Ni ~ Hau Za Cin\nI tate’ mailam pilna makaih ziading ~ Go Lian Kap\nUNITY lam khiatna ding lampi ~ Tual Khan Suan\nMutpuak ~ Hau Za Cin\nZOFA Cup Tin Jubilee vai zaksakna


url: =“Khuak leh Khuaknimna” by T. Zokhai :: ZOMI DAILY\nposted on 27 August 2016 at 11:18 pm Lomkholna: News, Zokhai, Zomi\nAugust 27, 2016 (SAT)\nZomi te sungah a kisam mahmah khat a hi, Khuak(thuak/suak/brain) leh Khuak’ khantoh zia I tel theihna ding deihsakna, veina lianpi tawh Australia gam, Victoria, Melbourne Khuapi a teeng Pu Zokhai ( Tun Sawm Khai – Gualnam) in hong gelh khiat, “Khuak leh Khuaknimna” laibu ki ngah ta ding hi. Naupang kepna, Innkuan ki pattahna, leh Khuasung ki kikom kihuai na-ah theih peel mawh dingin hoih ahih manin thapia ciat ni.\n“Nau-in aging, apau, kisawhna khempeuh asintoh nung-ah, hongsuah ciang-in khuavaak leh huih-tawh kisawhna hongsin leuleu-hi. Zaakna asiangzaw-in hong kihong-a, muhna-tawh hong kop-hi. Muhna ciin hong kisin-a, zaakna theih hong kisin-hi. Lahpakding a-ol mahmah-ah; innkuan nuam hiilhial sungpan-a akhang nau-in guhgaw leh kawiciik lungsim hong neilo zawtham ding-a, innkuan gamlum, nupa kivuavua, awsaang-tawh kitawng kihap, kilaai denden innkuan pan-a akhang nau-in lungduaina leh nunneemna hong neilo zawtham-hi. Mi’ lak-ah adaai khiikhee phial zong-in hunkhat peuhpeuh-ah buaksuah giapgiap theiden-hi.\nMigensia, milangpang, mihaza thapaai aphunphun innkuan pan-a akhang nau-in azaak bangbang hong zanghpah kholkei phial zong-in ahun-amual zil-in hongzangh hamtang-hi. Ahizong-in kum 3 nuaisiah nau atamzaw-in hih atop-uh, akhuak sung-a akholte-uh zatkiik sang-in maailam nuntaakna’ ading khuambul bang-in kiptak leh khotak-in phutphut, sengseng-zaw uhhi.\nKum 3 nuaisiah nau-in amau’ sinna tungtawn-a lungdamna, nuamna, dahna, lungkimlohna, khasiatna-a kipan veina nam khempeuh kahna leh nuihna, maaisuah kikheelna, khut leh khe gamtatna ciangbek-tawh hong dawntuah (react) thei-a, anuamleh maaitaii, alungkim keileh puam, ahehleh puunniiknuuk, asinsoleh kap cihbang-in veina pulaak-hi. Hih hunsung kampau-tawh hong dawntuah theihloh man-in adiak-in akhanglaai (developing) gamte leh khuasuakzia tualniamna munte-ah “bangmahtheilo” bang-in kiseh-hi.\nHih sehna-pen naakpi-in khial-hi. Nau-in kammal-tawh hong dawntuah theihloh man-in “bangmahtheilo” hi peuhmah lo-a, tua hun sung-a amuh, azaak, atheih (kisawhna, hehna, nuamna, alim a-al cbt) khempeuh ciaptehna leh ciinna bulpi akipat-hun ahihi. Hih hun sung-a amuh, azaak, avei khempeuh zatsinna leh pulaakkhiatna aneih pahloh hang-in khuak sung-a neuron te-in hoihtak-in keemcing-hi. Tua thamlo-in, hih hunsung-ah adiak-in diipkuatna, patauhna leh launa lianpi atuah khaakleh tuate-pen “diipkuat nading, lau nading, patauh nading” taktakmah-hi ci-in khuak sung-a neuron te-in kipsak uh-a, tuabang thupiang atuah kiik hunhun-in lau/patau/diipkua den-hi. Lpd; nau-in innlawi (cockroach) khat amuh/akinaih laaitak naakpi-in lauthawn lecin, tua nau-in akhankhit nangawn ciang-in tua launa/diipkuatna paâi tosuak thei-hi.\nTua-tawh kisuun-in, Zomi diakdiak lak-ah “sikha alauhuai” bang-in kilauthawnna-pen 2000 kum masiah kipaksak mahmah-a, tua aki-thaangzat kilauthawnna ziak-in “sikha” akicihleh “lauding” daan-in mi ataangpi-in sehpahlek, phawkpahlian cihbang kimu thei-hi. Lauthawnna athuak ngeilo naupang khat hongkhan ciang-in “sikha” akicih hang-in laulo thamlo-in, mu nuam-in, thei-nuam zawzek laai-hi. Hih-pen nau kum 3 aphaak ma-a aciin-uh thute amau’ neuron te-in akep bangbang, aseh bangbang akizomto hi-a, “alauthei” mi khat, thakhatthu-a alau nawnloh nading bawltheih hilo-hi. Neuron te-in “hi” ci-a sehna akipsak khitsa thute akikheel nading naakpi-in hunsawt kisam-a, alangkhat-ah, tuabang sehna, theihna, ciaptehna khempeuh asia lamsang ahihleh kiciing baih mahmah-hi.” ( Page 9-10)\nSum leh pai ngaihsun hileh Zolai tawh laibu bawllo ding a, itna, veina, lainatna cih te tawh ki khuikhawm hih laibu no na innsungah koih ta peuh in. Biakna thu hilo a, Minam vai zong hi lo-in, “ Inn kuan sung ki pattahzia ding leh mite’ khuak kinimzia” hong gen laibu hoih a hihi.\nLaibu tampi hong gelh zo dingin Tg. Zokhai tungah cidamna leh khansauna thupha hong tung ta hen!!!\nPrevious: Philippines kumpi leh Maoist te makaih Rebels te’n Ceasefire neihding thukimna nei\nNext: Italy ziinling hangin mi 278 si ta: Updates\nReserved Forest leh Wild Life Sanctuary ~ Khup Khan Thang\nSapna :: Laisiangtho ZIV Apna le Hawmkhiatna – Yangon


url: =Mobile Phone tawh akizom Bilngaihna thuahsa in a ihmu khat sisuak :: ZOMI DAILY\nposted on 1 June 2017 at 9:39 am Lomkholna: Malaysia, News, Sawltak, World\nNaupang pasalno “teenage boy” khat abil sungah bilngaihna “Earphones” thuahsa in a ihmu pen sisuak cih NST pan kiza hi. Tua Earphones pen Mobile Phone tawh akizom hi a, tua Mobile Phone zong Battery Charging akizomsa cisawnsawn hi.\nMalaysia, Melaka, Bukit Baru, taman Merbok ah nung Friday ni in thupiang hi a, anu in zingsang atapa lupna inndei “Bedroom” ah apai ciangin atapa pen tangnawnlo in, asisa in aom mukhia hi.\nState Criminal Investigation Department chief Kamaluddin Kassim ii genkhiatna ah anu pen kum 48 aphakhin khat hi a, zato Nurse khat cihi. Zingsang 7am hunin atapa aphongding in apai ciangin asisa in mukhia cihi.\nAlupna inndei pen asunglam panin ki kalhkhum a, atapa asapsap hangin dawnglo ahih manin, tawhtang “Spare Key” akeptawh kongkhak hongin a etciang in atapa pen asisa in aom mukhia hi.\nAtapa pen abil alangnih in Earphones thuahsa in om ci a, Earphones pen Mobile Phone tawh kizom in, tua Mobile Phone zong Powerbank tawh Battery akizomsa in kimu hi.\nAnu inzong Bukit Baru police station ah zasak a, Police te genkhiatna ah atapa in Powerbank adelhphahna aveilam aliang ah meikatna “burn marks” om ci uhhi. Powerbank pen puakkham ahidiam cihpen ki theicianlo hi.\nAtapa aluanghawm pen Melaka Hospital ah kipuak a, Postmortem kibawlding cih kiza hi. ZD Sawltak #zomidaily\nPrevious: Malaysia, Selangor sung aom Parks te ah zatep te RM10,000 ki liausakding\nNext: Sang pilsinna leh kivakna ~ Bob Tuangpi


url: =Malaysia, Penang aom suangmanpha zuakna ah Pistol tawi damiah mi 2 lut :: ZOMI DAILY\nposted on 16 January 2018 at 8:40 am Lomkholna: Malaysia, News, Sawltak, World\nMalaysia, Penang aom suangmanpha zuakna ah damiah lut\nMalaysia, Penang sung aom suangmanpha zuakna “Jewellery Shop” khatah zanni Monday ni in damiah lut cih NST pan kiza hi. Jalan Datuk Ooh Chooi Cheng kici lamzikpitung aom Jewellery Shop ah damiah alut hi a, damiah tepen mi 2 pha uhhi.\nMonday zingsanglam 9am hunpawl in damiah pasal mi 2 te’n Pistol tawi uh a, Goldsmith Shop sungah alut ahihi. Tuakhit ciangin khatpa in Pistol tawh saizuakpa a ngim laitak in, adang khatpa in suangmanpha zuakding in akikoih “Display Panel” panin luatkhia saisai hi.\nJewellery Shop aneipa pen kum 75 aphakhin khat hi a, amahpen saingak in aom ahihi. Damiah te ataikhiat khitciangin tua saizuakpa in Traffic Police te kiangah huhna ngenpah hi.\nDamiah tepen lamzikpi tungah Traffic zuilo in, Motorcycle khattawh lehtai uh a, Traffic Police te’nzong matding in delhpah uhhi.\nDamiah te lakah kum 36 aphakhin khatpa pen kimankik theipah a, ahi zongin adang akithuahpih khatpa pen taisuah uhhi.\nTua akimankik damiahpa khutsung panin agukkhiat ahi 10 Gold Bracelets ki ngahkikthei hi. Tuaban ah Police te’n tua Goldsmith Shop geinai panin damiah tezat Pistol khatzong mukhia uhhi.\nMore: Mandalay Region sungah innteeng nasep asemkhat kibawlsia\nState police chief Datuk A. Thaiveegan in hih Jewellery Shop kiluhvai pen katheihpih uh a, asawtlo in Press Conference kibawlding hi ci’n genkhia hi. Malaysia gamsung muntuamtuam aom suangmanpha zuakna “Jewellery Shop” te ah damiah lut cihpen tusawngteng ki nawhzak mahmah hi. Sawltak #zomidaily\nPrevious: USA, Florida khuanawl ah Shuttle Boat meikuang, mi 1 si in 14 liam\nNext: Malaysia, Kelantan ah Brand minthang tuamtuam atuh akibawl te kiman\nAustralia gamte’n Syria leh Iraq pan Refugee 4400 lading


url: =Malaysia UNHCR Representative Richard Towle ~ Thu Tatuam (Siyin News)\nWednesday, December 09, 2015 Refugee Taw Kisai No comments\nAma hong thet ma in policy khat kilai aa, Refugee le, Asylum Seeker ci-in nam ni hong khen lian hi.\nTu ni dong ciang ngam 3 na ah peam thei tu REFUGEE ci-in in tepte sa, mi 4000 bang bek om lai hi. Register nga thak te ngam 3 nate na sam nuam ahi hang, Refugee hi ci-in sang ngawl lai tana, sam thei ngawl tu hi. UNHCR in tu sia mun san thu nei hi. Ngam 3 na ih peam nuam le, refugees takpi hi, ci-in hong san phot kul sak hi. Tu sia thu hong piang thak hi aa, thu haksa khat zong hong suak hi.\nNgam 3 na pai thei natu sia Malaysia UNHCR Rep; lungtang kikheal po le aki pai thei hi lei lam hi. ISIS te hong hang na hang in, hong sam tu ngam 3 nate in, Christian (Chin) te sia hong dei peuma ci sia ih heak tek sa thu hi. Tukum sung Hakha ah, ama kutai pai aa, khamtung ngam thu zong tam tatak ma he zo hi. Hakha ah UNHCR zum khat zong hong zo aa, nipi khat khatvei bang phone taw kipau pui thei ci thu zong om hi.\nThunget na ahi zong, lai thiam, thu thiam te ahi zong, Malaysia UNHCR Rep; lungtang kikheal thei natu hanciam pui tek tavun. Na suapui U le Nau tampi tak ma, malaysia ngam 2 na ah om lai, ngawm 3 pai nuam lai hi, ci sia phawk tek tavun.\nLai-at Mung Khat


url: =Russia in Missile tawh aki kaptheih nading leh dalnading Unified Radar System koihta ~ TK Lian :: ZOMI DAILY\nposted on 26 January 2017 at 6:04 pm UTC+9:30 Lomkholna: News, Russia, Thangkhanlian, World\nJan. 26, 2017: Russian Aerospace Forces ten misilles nam khempeuh (all-round missiles) in gal ten gam pua panin missile tawh a kap ciangin theihkholhna ding leh a dalna dingin united radar field warning system koih kik (restored) ta hi ci-in Russian Izvestia newspaper in zan in suaksak hi.\nUnified Radar field missile attack warning system in Russia gamgi panin missile 6,000 kilometers (3,700 miles) panin kikapte na control thei ding hi ci-in Izvestia newspaper in ci hi. Hih united radar field pen Russia in 2016 bei kuanin a zawh hi a, ahih hangin Arctic Circle kiim ban-a missile kikapte man thei nai lo ding hi ci-in Russia Aerospace Forces in gen hi ci-in gen beh hi.\nIzvestia media outlet in a genna ah hih Russian missile attack warning system pen na tuamtuam (elements) nam thum — space satellites monitoring missile launches (satellite panin missile kikapte etcik theihna), ground early warning radar systems (missile leng kawina a len’ dan tuat theihna) leh ballistic missiles kikapte a kikapna mun theih theihna leh missile kikapte ngimna ding leh kapsiat theihna Moscow kiim-a kikoih Don-2N radar station kigawmkhawm ahi hi ci hi.\n2008 panin Russia in air and missile defense system dinga zat theih dingin unified air and missile defense system bawl na kikap ta a, Russia gam bek missile kikapte panin theih theihna ding leh dal theihna ding bek hilo in CISc (USSR kikhen khit-a gam tuamtuam kipawl khawmte genna) gamdangte humbitna dingin a bawl ahi hi.\nHih unified radar system kikoihna hangin dei tampi a nei (multilayered) leh thuap tampi a nei (multitiered) air and missile defense system kici adingin kizang thei dinga, huih lak leh mual san’ dan tuamtuam panin missile a kikap ciang na thei khol thei in, na dal thei ding hi.\nPrevious: UNHCR Card tawikhempeuh kumpi zato ah 50% Discount ngahtading ~ ZD\nNext: India in Russia tebawl “Kvadrat Self Propelled Air Defence System” laihnading Missile leisawm ~ TK Lian\nKhangsawn Datsi: Future Green Energy ~ Vung En Than


url: =Nih om… etcian masak kisam ~ Pau Khat Suan :: ZOMI DAILY\nNih om… etcian masak kisam ~ Pau Khat Suan\nposted on 28 September 2018 at 8:07 pm UTC+9:30 Lomkholna: News, Paukhatsuan\nKipawlna thakthak, pawlpi thakthak leh maban thakthak a piangsak, a phuankhia thu nam nih (2) om a…. Pilna leh Haina ahi hi. Pilna tawh a kiphuan kipawlna leh pawlpi om a, haina (or) haiman a kiphuan kipawlna leh pawlpi zong om hi.\nPilna tawh kipankhia maban om a, haina (or) haiman a kipankhia maban zong om hi.\nPilna tawh kiphuan khia kipawlna leh pawlpi peuhmah ah pilna ki thupi ngaihsut ahihman in mipilte mah in ong pakta, ong bawm, ong phungvuh pah uh a, Haina tawh kiphuankhia kipawlna leh pawlpi peuhmah ah pilna ki thupi ngaihsut lo in, haina kipahtawi ahihman in a haiteng mah in nuam ongsa uh a, mipilte in tuamun nusia uh hi.\nPilna tawh kipankhia maban peuhmah ngaihsutna, geelna, kikupna tawh pankhop masawnna cihte ki thupi ngaihsut a ngim le tup kician ahihman in mipilte mah ong innteek thei pah uh hi.\nHaina tawh kipankhia maban peuhmah kikupna, geelna tawh vaihawm maphutna cihbang omlo, na khempeuh ahun zui a bingphut leh mi nungdelh, khuahun nungdelh in buailel a, mipi ngaihsutna leh pankhopna sang makai khat le nih ii gen bangbang cih bangbang ah kizui palpal lel in, nungzuite in tua makaite pumgup a mapanna vive ahihman in mipil thu ngaihsunte tuamun utlo in, thu tampi a theilo a, zong a ngaihsun mello lelte bek mah tuamun ah ong innteek pah uh hi.\nNa omna nakiim napaam khuadak in limtak enpha kik hi leteh na omna pen hih thu nihte’ “Pilna maw? Haina?” khatzaw sangsang tung ah kinga lel ding hi. Nang tawh a kituaklo mun a omkha nahih leh kihem ziau leteh na omdan ong nuampah ding hi.\nTawmvei nuntak sung hih nihte limtak encian masa a, mailam phu a kalsuan ding hoih hi. Pau Khat Suan\nPrevious: Mailam Myanmar ah asawtlo gamvaithukimna zui State thak tampi hong piangkhiading ~ Bob Tuangpi\nNext: Zomi te leh Democracy ~ Pu Pau Za Mung\nZomi Political Activities ah kihel bang nasep tenghiam?\nTedim Khuapi Vanlengtual ding lemlo\nHaimual Mawtaw khat tuahsia


url: =MUC news (Page 10) | Thu tuamtuam ~ MUC\nMUC news (Page 10) | Thu tuamtuam\nAdmin 9:05:00 PM Articles, ZOMI SDA NEWS\nPawlpi sung thu\nSiapite, Upate Tonzang Pawlpi van:\n17.7.2014 ni-in Siapi Kai Za Dal, Sia Khen Do Pau, Sia Gin Khen Kham, Elder Khup Ngaih Thang, Pa Tual Lian Dal, Sia Langh Khan Suan, Sianu Ciin Hau Cing-te Tonzang-ah pawlpi van leh gospel vapai uh a, 17 nitak pawlpi mite tawh hun manpha mahmah zangin 18 ni zingsangin pawlpi innkim siikin thungetna va neihpih a, Pr. Paulek-te innkuan in 17.7.2014 nitak anlim mahmah tawh vak cih thu kiza ahih manin lungdamna i pulak hi. 18.7.2014 zingsangin Pawlpite’n anlim mahmah tawh zingan vak uh hi.\n1. Pr. Thang Siangh ii bawl ahi, Myanmar Union Conference of Seventh-day Adventists mi masate thu laibu pen quarter thumna bei lamin kihawmkhia zo ta ding hi. Bu khat 3000 man hi.\n2. Sia Lang Khan Suan ii bawl ahi, Lai Siangtho zonzia laibu pen tu-in MUC zumah kingah ta hi. Lai Siangtho lamlak dingin kizang thei a, hoih mahmah hi. Bu khat 1500 man hi.\n2011-2015 kum li sung tawntung Anlangh Adventist Seminary-te’ salary vai tawh kisai-in zumpi pan appropriation hong kipia banah a kisam laiteng Sia Kap Pau vaihawm siamna tawh hong sikh den uh ahih manin lungdamna kong pulak hi. Topa in a piakhia a tate khempeuh Thupha namkim hong piaksak hen.\n1. Sakollam pawlpi sungpanin 15/7/2014 Tuesday ni-in S/m Cing Than Niang in hong nusia ahih manin Con.thukizakna panin dahpihna i pulak hi.\n2. Sialthawzang pawlpi sungpanin 13.8.2014 ni-in Pa Cin Sian Pau in hong nusia hi.\nThungetna ah phawk ni:\n1. Pa Nang Cin Khen (avmuwJ) in Motor accident in nak liamsim pian a, zato ah lum lai ahih manin hong dam mengmeng nadingin thungetna-ah phawk ciat ni.\n2. 9/7/2014 ni zan nai 11 hunin Myangsone khua ah Seventh-day inn khat bek a om na Sia Thang Hau Mung pen thahlup sawmin a inn kisim a, a mi kuamah mulo ahih manin aneihsa a zanpuan teng halsak mai zen hi. Pasian min hanga thuaknate pawlpi mite in thungetna tawh phawk tek ni.\n3. Guahtui maan lohna hangin khua pawlkhat-ah na kisem theilo ahih manin nuntak khuasak nading Topa in hong sikh nadingin thungetna-ah phawk ciat ni.\nThuhoih nono (tipbits)\n1. “Pasian nasemte in, migensiatna cihte leh mi lungsim a sukha kam hoihlo pau ding ze-etna a thuak uh ciangin, Daidide le uh manpha zaw hi.” E.G.White, The Review and Herald, Nov 14, 1907\n2. “Khasum sang na hih lian loh hangin, Pawlpi mikhat na hih nak leh na nisim nuntakna-ah na tuiphum kimuan bangin Jesu lim le meel kilatsak ding a kisam pelmawh hi a, Siate


url: =USA gam President kitel na ding vai ~ Zuasiam :: ZOMI DAILY\nposted on 7 November 2016 at 7:16 am Lomkholna: News, USA, World\nTutung US President ding kitelna pen\nHillary ahi aa Trump ahi zong anih un tha ngah luat nading omlo hi.\nKawlgam mi hihna leh mundang pan\nUS gam zuan hihna tawh, US gam pen, minam tampi te omkhawm ngeina kiim\nki thutuah namun ahih manin gamdang pan gambel mite ading in Clinton hoih zaw dingin kingaihsun zaw tek hi.\nUS gamsung om Kawlgammi atamzaw tham in Kawlgam vai alunglut Hillary mah vote piakding in VOA,BBC,DVB leh news tuamtuam pan gen uh hi.Tu leh ta te pilna sinna College kahzawh nading cihte ah zong Hillary i policy mah lamet huai zaw hi.\nTrump pen, namdang pawldangte dendan in a supporter-base pi pen te zong mipilpi hisamlo uh aa namdang gamdangmi akhual lungsim zai api cing U.S. hi lo hi. Kawlgam pan, Sang gam U leh Nau tampi leh gam tuam tuam pan zong, refugee min tawh U.S. Kumpi leh organization tuam tuam te huhna tawh US abel tam pi ki om aa,Trump i policy pen tua te haksa na te akhual leh atel siam zoding policy hilo hi.Lam khat ah, Trump pen, Politician ႏိုင္ငံေရး သမား hi lo aa,a pua lam mi ahih natawh gam maikai dingin experience nei peuhmahlo hi aa guphuai lawphuai khollo,President ding in cingtaak qualify zo samlo hi.\nA gen teng ahih zo takpi diam cihpen lamet huailo mawk hi.Economy lam ah mi hau khat ahih hangin Real estate tawh (inn Mun teng tawh) ahau hi in,asum met bawlnapi a dang teng – Trump casinos, hotel, airline, steak cih khawng te, a hoih (အေပါက္) khat mahmah zong om lo hi. Bankruptcy a file (Dawali အခံ) na zong tawm nawn lo aa tuateng paulap in Tex zong maantak a pia melo khat nahi mawk hi.A nasem tampi zong laid off khawlsak zelin thudonlo mawk hi.Apa in sum a hauhluat manin mihau suak ahi hi.Tua ahih manin economy lam hoihsak ding a cihte pen, businessman ahih natawh mite in a um pong hi aa tulai tak U.S. din mun asangzaw ahoihzaw in abawl zoding experience leh pilna neilo mawk hi.\nNung kal mah mah in zong, စီးပြားေရး mipil econmists 300 val in, Trump policy te thapialo အားေပး lo hi ung ci in genkhia uh hi. Sen gam Leh Mexico khawng a gensiat hangin amah mah I inn alam teng, Sen van Leh, Latino nasem teng (a Ki man thei thei aa acial) mah hong hi zel hi.Pasian thulam ah vote adeih manin Christian thapia bangdan khatin thugen aa,ama nuntakna ahih leh Pasian deihloh Sadom leh Gawmarah zahin kihuai mawk hi.A kampaute zong kihuai kampau tam mahmah aa Ihtu ihta naupang leh khangmawilaite zaakkhak theihkhak dingin kilawmlo zahdong in kampaugawp mawk hi.\nHillary Clinton pen Pasian thuum khat hi aa Methodist pawlpi ah kihawm hi.President Obama tawh hong ki khai khol lo ding aa ama sepsa teng a zom ding khat hi. Clinton Foundation vai ah asum ngah na, ဘက္လိုက္ nate, Iraq gal ding vote a piakna, U.S. company hau Goldman Sach cih te khawng tawh a ki nai connection neih na tebel nasialo in paktathuai khollo mawk hi.Mi Hau khat hi in, mi zawng, middle class te gum in tha pianuam ing a cihte zong, up ding haksa pian ve ve hi.Ahih hangin ih etkaak taktak ciang, Trump sang bel, experience nei zaw, pilzaw leh tei zaw, လက္ေတြ က် zaw mawk hi.\nMuhna leh ngaihsutna aki bat kei leh ahi theilua ahih man in ki sangsiam Ki telsiam ding mimal khongin kiko kigensia pahpah loding.Mimal khensatna tawh hoihsakpen vote piakding hi aa Ana tawh piakding hilo hi.\nPrevious: Malaysia Construction Site ah mawtaw khat kidengzan, mi 2 si ~ ZD\nNext: Ki teelna maban (hawm 3 na) ~ John Hum\nLingpaak ciinna (Rose)


url: =Khangthak Tualgal ~ Lian Tuang :: ZOMI DAILY\nposted on 13 April 2017 at 7:22 am Lomkholna: Article, Liantuang, Youth\n(Tu laitakin Zogam le Zomite sungah guihtheih khamtheih zavom zakang zatui zong lang lua mahmah ahih manin I minam bup ading thulianpi khat hi cih ngaihsutna tawh hih thu a gelh I hi hi.)\nI gam sung I minam sungah khantohna tampi ong om mah bangin a langkhat ah siattheihna adiakin guihtheih khamtheih zatna lam ah zong ei tawh kituak lo zah dongin nakpi takin I khangto citciat hi.\nKawlpi huam sung minam tuamtuam lakah zavom zakang zang pen kua minam a tam pen diam ci in thongsung pan ong pusuak zawh kha 3 khawng a pha zatui zatna sungah a kidiahkik khangno khat ka dot leh kawl le zo kikim lel in teh. Zavom zakang pen tulaitak khangnote in nak zah mahmah uh ong cih san hi.\nGuihtheih khamtheih pen Myanma gam bek hi loin leitung bup in a kibuaipih mahmah thu ahi hi. (State counselor. Peace Talk. 11 April 2017 )\nZavom le zakang ( No. 4 ) I cih pen buhkhuh natna bangin a kilawh baih mahmah zongsatna nam khat ahi hi. Thu tuamtuam tawh khatvei nihvei sukha peuhleng a kizongsang thei ziau nam na hi mawk hi. Pawlkhatkhat bel a ut kik nawn hetlo zong om thei veve ci. Kikholhpihte zui in ahi zongin, a sin nuam mahmah, baih ngahlua, nasep gimlua , gualnuam nuam, sinkham lungkhamna nei cih bangin thutuamtuam hangin akizang kha ahi hi.i\nAtam zaw in a masa lam in bel sum om dan zui in akhu in kidik masa hi. A sawt lam ciangin sum tawmno tawh kham theihna dingin phim tawh thagui ah kisun hi. Thagui a sut ding bel kuamah ki ut hetlo ahih hangin sum hamsatna hangin kisun veve maita hi.\nHih zongsatna pen khat le khat akilawh thei cih ding ahi hi. Gtn: a zongsangsate lakpan a kisap hunhun in a leizo ziauziau a om hangin atamzaw in sum kicing takin nei mengmeng zo nawnlo uh hi. Ahi zongin tua dan a sum hamsa mite in mithak nih le thum kaikhawm zo peuh leh ama a khop ding om theitoto leuleu hi. Tua ahih manin ama kisap hun sim in a lawmding a kisincil ding mi thak zong pianpianpah hi ci in zatui sunga kidiah ngei khangno khat in gen hi.\nKidek ding hamsa\nGuihthieh khamtheih ( zu, za, khain, tuibuk,..) cih te pen theihloh kalin a kizongsang pak vive ahih hangin kidekkik ding hamsa mahmah ahih lam mi khempeuh in I theihsa ahi hi. Adiak in zavom le zakang pen kidekkik ding aham zaw lai in kigen hi. Akhu in a dikte kidek kik ding baih zaw deuh a, phim tawh thagui ah a kisunte pen a kidek kik ding hamsa mahmah hi ci hi.\nKidekkik ding hamsa lua mahmah ahih hangin khatvei zongsatkik ding baih mahmah citciat leuleu hi. Camp khat peuhpeuh pan akl thong sung pan in a kidek sitset zo te zong kum 10 val nangawn a kidek zo khin ahi phial zongin a lawm le gual, a muh ngei a zat ngei khatpeuh hangin cisa nat bangin a zongsatna in tun kik thei veve ci hi. Tua ahih manin cidamna lam siavuante in hih pen natna nam khat in na ciamteh zaw uh hi.\nAbei sa ciangciangah Myanma gam upadi in zatui( zavom zakang zatui ) a zangte tungah thukhen in kum tampipi Thong kia sak hi. Tua tawh kizom in mipite in zong zatui zangte ki kihta in lipkhap ngaihsuh hi. Hih pen kumpi policy hang zong hi leh kilawm hi.\nAhi zongin State Counselor in khangnote tawh kimuh khopna khat ah “Guihtheih khamtheih ( zavom zakang zatui ) a zangte upadi tawh dan pia in thong kiatsakna pen khiatna nei hetlo gamtatna hi”( State counselor. Peace Talk. 11 April 2017 ) ci in gen hi. Tua mah bangin zatui zangte upadi tawh kizui in Thong kiat kul nawnlo dingin thukhu a kibawl laitak hi ci in, Gen Minister of Home Affairs in tangko hi. ( DVB .10 April 2017 )\nAhuampi in en ding hi leng hih zatui ( zavom zakang ) zangte pen thudik hithiat in amau le amau in om khikhe zaw uh hi. Ahi zongin nisim naisim in a zatui kisam ahih manin sum kisam den uh hi. Zatui a zat hun tawh tawh kizui in ama zatui zatzah ( limit ) zong khangtoto lailai hi.\nZatui lim zat semsem leh nasep silbawlna ah thakia semsem leuleu ahih man sum pen a baih lam in zon kul leuleu hi. Amasa in innkuan sung, tua khitteh u le nau sung, veng le pam sung sawk kawikawi uh hi. Asawk theih ding a om nawnloh ciangin a masa lai dan mah in abanbanin guk theih guk mawh zuaktheih zuakmawh ong sawk ta hi.\nKawlpi huam sung siattatna, tuahsiatna, gutabuluh, buaina tuamtuam ( Police case ) a tam semsemna tawh kisai in Britist Council le Edulife te thukantelna khat ah mipi 31% in guihtheih khamtheih ( adiak in zavom zakang ) hang hi ci in mukhia uh hi.\nCycle kigu, inn kiluh, mi lampai lai khatpeuh sumbawm khi, bilbah, nai, phone te sut in taipih cih dante a kibeh lap semsemna thu tampi lakah guihtheih khamtheih( zavom, zakang, zatang ) kilimzatna hang zong khat in kihel hi cih thu ahi hi.\nEngland te in Sen gam angah zawh nadingin zavom zakang tawh na sim hithiat ngei ahihna thu leitung tangthute tungtawn in kimu thei hi. Zogam khua pawl khat ah zong papi teng zavom zangin si khin phial ahih manin Meingong khua a kici liang khua nangawn kiom ta hi.\nHih zatui a zangte in ahun zui in zatui zat ding cih pen amau ading athupi penpen ahih manin, thu dangdang le ama mailam ding nangawn bangmah vaihawm manlo akl zonawnlo ta uh hi. Cidam thahat in a om laiteng a innkuan le veng leh pam tengin mi phengphi khat a kem bangin ki encik in kibuaipih tawntung a, a damloh uh ciangin zong kibuaipih suak hi.\nCancer natna nei bangin amau mailam ding lungzin huai mahmah a, tua lungzinna in innkuan sung u le nau sung, khua le tui sung tawh ong kizom hi. Tua ahih manin hih zavom zakang zongsatna pen minambup ading cancer natna cih theih ahi hi.\nKikep kihuaizia ding\nAhuampi a kigen ciangin hih zavom zakang zatui zangte in zong hih zongsatna ning mahmah cimtak mahmah in nusia nuam mahmah uh hi. Kuama theihloh kalin manlah in sim gamtat tawntung ahih manin gim mahmah kisa uh hi.\nAmau mahmah ut lo pipi in pumpi deihna nang zolo ahihna tawh kizui in a omom na mun khempeuh ah kisuang den uh a, mikhempeuh kitta mai uh hi. A lungsim tawngah a lunggulh tawntung uh thu in zatui zang nawnloin suakta takin nuntak ding cih thu ahi hi. Amau le amau in zong hanciam in thasan in kisin tawntung uh hi. Ahi zongin lawhcing zolo zaw hamtang hi.\nGuihtheih khamtheih zatna akiam nading nasem department te gen na ah “zavom zakang azangte a kidek zawhna dingin thu 3 kisam hi.”\n( a ) Zatui a zangte in kidek ding cih lungsim khentatna nei ding\n( b ) Akim le pam in thapia in hoihtak panpih ding\n( c ) Ahuh ding center, kipawlna, camp…, thahat ding kisam hi. Hih thuthum a kilekkim nakleh zatui zangte sungah kikhelna piangzo thei hi ci hi.\nAhi zongin “ Kawlgam le Zogam dinmun adingin a zangsa te kidek kik ding sangin, a zang a kibehlaploh nading nakpi takin hanciam huai masa sa ing” ci in thuneite khat in ama muhna gen hi.\nKawlte vaite in hih guihtheih khamtheih tawh abuai hangin amau cimang pak zolo ding uh hi ( amau zat phamawh kei cihna hi lo ). Ahi zongin Zomite in amaute gamtat bangin I gamtat khak zenzen laizang pen asau hetlo hun tomno sungin I cimang kha mai diam cih ka lung patau hi. Hih pen kuama bawl hi loin ei le ei a kibawlsia Tualgal taktak ahi hi. Hih guihtheih khamtheih vai pen minam le gamvai kikupna le nasepnate ah hangsan tak in hunpia in kikum in thasan hun mahmah ta ding hi cih I kiphawksak nuam hi.\nTu laitakin Zogam le zomite sungah hih zavo zakang ong lang lua mahmah ahih manin I minam bup ading thulianpi khat hi cih ngaihsutna tawh hih thu a gelh I hi hi. Lian Tuang\nPrevious: A vanglian Zeisu thawhkikna thupha mikim tungah hongtung tahen ~ Sia Pau Khai\nNext: A (2) veina ZBCA Ministers’ Conference Dallas ah asawtlo in tungding ~ Sia Pau Khai


url: =Jakarta khuasung Bus khawlna khatah Bomb puakkham, mi 5 si, 10 val liam :: ZOMI DAILY\nposted on 25 May 2017 at 8:50 am Lomkholna: Indonesia, News, Sawltak, World\nIndonesia gamsung East Jakarta khuapisung ah zanni Wednesday nitaklam in Bomb nihvei puakkham in mi 5 si cih CNA pan kiza hi. Suicide Bomb aki sukham hi a, asi mi 5 lakah Suicide Bomb asukham te mi 2 leh Police Officers mi 3, akigawm in mi 5 asi ahihi.\nBomb kitap pen nitaklam 9pm hunpawl in Kampung Melayu Terminal kicihna Bus Terminal khatah apuakkham ahihi. Asi mi 5 banah adangzong mi 10 val liam cihi. Aliam te lakahzong Police Officers pawlkhat kihel uh a, khuasungmi Civilians tezong liam uhhi.\nHih Suicide Bomb asukham pen kua kipawlna cih akician in kitheicianlian nailo himahleh abeisa inzong IS migilo te’n buaina piangsakden ahih manin, tuate ii gamtatna mah hiding in ki ummawhpah hi.\nNational Police Spokesman Setyo Wasisto in Reporters te tungah agenkhiatna ah amasa in Suicide Bomb aki sukham pen mikhatbek hiding in ki ummawh himahleh, ataktak in mi 2 hiding cih genkhia hi. Police Officers 3 takin sihlawh ahih manin, akhasiatna zong pulakkhia hi.\nAliam te lakahzong Police Officers mi 5 kihel a, adang Civilians zong mi 5 mah kihel uh cihi. Suicide Bomber tepen anih in pasaltuak hi uh a, aphual mahah sipah uhhi.\nHih Bus Terminal pen Minibus leh Bus golpi te in phualpi in aneihna munkhat ahihi.\nVideo Clip aki khahkhia pawlkhat ah Bomb akitap ciangin mihingpumpi anengneng in aki thehthang, akhut aki lawnkhia cihbang in mulkimhuai honkhat ki muthei hi.\nVideo etnopleh: Five die, including suicide bomber in Jakarta blasts\nTV sungahzong aki suahsakna ah Kampung Melayu Bus Terminal panin meikhu khuto in, Police Officers tezong aphual ah adelhin buaimahmah uhhi. Bomb kitapna munteng Police Officers te’n khaukhung in umcippah uhhi. Zankimlam ciangin Bomb hemkhiathei “Bomb Squad Official” te leh Sniffer Dogs te’n aphual teng sitcianna nei uhhi.\nAgeinai ah amukha te genna ah Bomb puakkhampen akizomphial in puakkham cihi. Nitaklam khuasung mipi te nasep ciahding in Bus khawlna ah akiphut ziahziah laitak nai 9pm hunpawl in apuakkham cihi.\nBritian gamsung Manchester ahzong zandiak mahin Suicide Bomb puakkham in, mi tampi in sihlawh in aliamlawhzong tampi mah om uhhi. Tua Manchester vaizong vengnailo, tu’n Indonesia, Jakarta khuapi sungah Suicide Bomb puakkham leuleu hi. ZD Sawltak #zomidaily\nPrevious: London, Buckingham Palace gei ah pasal temtawi khat kiman\nNext: Banghang in President Trump zi in Pope tawh akimuhciang dial khimhiam?\nZomi Education Foundation ~ Francis Khampi


url: =SIAMSINNA LAM AW. Agelh : T. Sawm Lian - Laibu Saal\nHome > Thuluui/Articles > SIAMSINNA LAM AW. Agelh : T. Sawm Lian\nSIAMSINNA LAM AW. Agelh : T. Sawm Lian\nSIAMSINNA LAM AW.\nAgelh : T. Sawm Lian\nKum 2013 kumin Champhai ah Khuado Pawi kizang a, tua hunah zingmang ahi T.T Zothansanga in a gen ka lungsima mangmawh pen, "Zotate in pawi tuamtuam i nei uh a, pawlkhat in mangngilhin a manphatna a thei lo bang om hi. Tuni a hih bang (Khuado pawi) hun zang thei i hih manin ka lungdam a, mai lamah minam ngeina, zia le tongte thupisak a, i zat zel ding leh i kepbit ding ahi hi. Tua i zat a, i kembit theih nadingin pilna i neih kisam hi. Bang hang hiam cih leh pilna-siamna lo tawh kikembit zo lo ding hi. Tua ahih manin laisinna lam hatkat mahmah un" ciin gen hi. Amah pen sitni (ukil) a sep lai a member of legislative assembly (MLA) a cing hi a, deihsakna takpi tawh a ngaihsutna taktak gen ahih ding ka lemen pah hi.\nBang ciang a i dinmun\nZomite hun paisa kalsuanzia i etet ciangin pilna siamna a nei tawm lua i hih manin i supna leh haksatna tampi i tuak/thuak om hi. Makai hoih, mipil khat le nih hong omin, amau nungzui ding leh nasepsa uh maban zom ding om lo thei zel hi. Zomi(a kici)te teen kipna i ngaihsut ciang Tedim, Kawlpi, Lamka leh Champhai hong kidawk pah hi. Hih khuapi leh a kiim a om Zomite lai simna lam dinmun i ngaihsun ngei hiam? Lamka lam pen na khangto zaw deuh uh ahih manin laisiam tamzaw deuh uh a, zong hanciam zaw uh hi. Kawlpi, Champhai leh Tedim kiim a omte e leh?\nKum 2011–12 in Mizogam pan tan sawm laivuan 15206 laka 10989 (72.27%), kum 2012–13 in 16144 lakah 9466 (58.64%), 2013–14 in 18467 lakah 12468 (67.51) in gualzawhna ngah hi (S.O., Lk, Zl). Hih gualzawhna ngahte lakah Zomite bangzah ahi tam? Zomite teenna khuate ah sangnaupang a tawm banah result hoih lua cih om ngei khol lo zawmah.\nKum 2011–12 sungin Chin State panin tan sawm laivuan 7332 lakah 1093 (14.90%) bekin gualzawhna ngah uh a, Tedim township panin 22.72% in gualzawhna ngah hi (ZD). Mi bangzah lian cih ka thei kei hi. 2012–13 in 7459 lakah 1232 (16.68%) gualzo uh a, Tedim leh Tonzang township (Cikha tawh) panin laivuan 1373 lakah 313 (32.02%) in gualzawhna ngah uh hi (zomistar). Kum 2013–14 ciangin Tedim leh Tonzang pan mi 176 in gualzawhna ngah uh hi (KS).\nBang hang hi mawk ding?\nA tunga tan sawm zo i lahte en lehang, laisiam i tamlohzia kilang mahmah hi. A diakin Chin State sung bang tan sawm zo kum sim a 1000+ kiim bek om cih mawk pen bang hang hi ding? Mipite in lai manphatna thei cian taktak lo maw? Sang gina lo? Sang(sia) gina lo ahih leh sangsia kuate? Eimi mah hi lo maw? Sangsiate hoih theih nadingin bangci bangin ma i pang hiam? cih mipi lam panin ei le ei kidothuai mahmah hi. Kumpi lam leh sangsiate i mawhsak nop mahmah hangin mipi lam mah pan laisim ding hanciamna om lo a hi mai tam? ka ci hi.\nZomite tenna mun – Tedim, Kawlpi, Lamka leh Champhai leh a kiimte i et ciangin leitungah khantoh a kisam penpenna mun vive hi mawk hi. Bang hang hi ding? Mipil misiam tam lo, puah lo, zuun lo i hih man hi kha ding hi. A puah thei dingte in puah nuam lo ahih kei leh a puah thei ding om lo zong hi thei. Zomite teenna khuate – Kawlpi, Champhai leh Lamka in minthanna hoih het lo nei a, a mi omzah/teengzah tawh kizuiin leitunga natna lauhuai AIDS tamna pen pawl hih tuak hi. Bang hang hi ding? Kikep, kidon ding ngaihsun loin, a mawk gamtat giapgiap tam i hih man hi thei kha ding hi.\nBang hangin gengen ding?\nLaisim hahkat ding thu pen gengen ding ahi hi. Bang bang hiam cih leh a manphatna kiam ngei lo, lian semsem ahih manin! Minam dangte in bang hangin Zomite hong simmawh (cici i hiam?), hong bawlsia (cici i hiam?). A hang lianpi pen amau sang i haizawk man hi leltak ding hi. Midangte in amau tawh kikim a hong ngaihsut or hong zahtak theih nadingun pilna sin ding a gengen i hi hi.\nPaunak gelhpa in pilna manphatna na thei lua mahmah ahih manin neih khempeuh a bei dongin pilna zong dingin hong hilh hi (Pau. 4:7). Bang hangin neih khempeuh a bei zongin pilna zong ding? Neih nei nawn kei leng bang cih ding? cih ngaihsut theih hi. Ahi zongin tua pen amah leh amah kidawng pah a, pilna nei peuh leng neih le lam i nei kei phial zongin hong om lel ding a cihna ahi hi. Ka pau kua’n zadah kei hen la, nidangin Champhai khualai leh mun hoih deuh ah Zomite in inn mun bangzah hiam nei ngei hi. Khua hong khangto in, mihau, mi pil hong tam ciang, inn a lam zo nawn lo Zomite inn pen tuate in hong lei uh a, "zuak kei leng bang ne ding?" cih tawh haksa sa pipi in zuak kul hi. Zomite in pilna-siamna neiin, i innmunte ah inn lam thei ding zahin om leng tua bang piang lo kha ding hi. Nek le dawn zonna kician nei lo i hih manin zuak lo thei lo dinmunah ki-om ci leng zong kikhial lo ding hi. I hanciam kei leh Lamka leh Kawlpi a Zomite inn mun zong tua bang thei ding hi. Tua ahih manin pilna-siamna leh lai sim ding i gengen pen i neihsa kepbitna leh nek le taak zonna kician i neihna (economic stability) a om nading ahi hi.\nPilna siamna a nei lo, ahih kei leh a nei a omlohna pen gam nuam/khua nuam hi ngei lo hi. I gensa bangin Zomite lakah pilna-siamna a nei tam lo ahih manin Zomite bek a omna khua bang haksatna leh thusia tamin, kilaptoh ding sangin kigensiatna leh kilangbawlna tam mawk hi. A sia khin cihna hi loin, tuate a pianna pen pilna-siamna i neihloh man cih i ngennop ahi hi.\nLai Siangtho leh pilna\nLai Siangtho ah pilna thu kilim gen mahmah hi. Tuate lak panin pilna pen bangci bangin manpha a, pilna in bang hong ngahsak ding hiam cih kikum leng: Pilna pen -- Kham tawh kilei zolo, ngun tawh aman seh theih hi lo hi (Job 28:15, Pau. 3:14), Pilna nei-in, thu a thei mipa a lungdam mi hi (Pau. 3:13), Neih khempeuh beilawh zongin zon ding hi (Pau. 4:7), Anei nuamte kithuhilh ut a, kitai utlohna pen haina hi (Pau. 12:1), Hinna tuinak hi (Pau. 16:22), Thahatna sangin hoihzaw hi (Pau. 24:5), Khuaizu tawh kibang hi (Pau. 24:14), Adeih mi in a pa lungdamsak hi (Pau. 29:3). Pilna in -- Khan sausak a, huahna & pahtawina zong pia thuah hi (Pau. 3:16, 9:11), Nuntakna nuamsak, lungmuang takin omsak den hi (Pau. 3:17), Siatna pan hong hu ding a, lungmuang takin omsak ding hi (Pau. 4:6), Mi lianin bawl ding, pahtawina ngahsak hi (Pau. 4:8), Pahtawina leh minthanna tun ding hi (Pau. 4:9), Inn lam hi (Pau 9:1), Lung duaisak hi (Pau. 19:11), Lungmuangsak hi (Thna. 7:12).\nHih a tungate panin pilna kisapzia, a manphatna leh a zon dingzia tampi kimu hi. Pilna ngah nadingin a man i pia ngap hiam? I tha tang tawh i pang ngam ding hiam? A zong khempeuh in a deihzah uh a muhloh hang, mi pil kicite pen a zong tangtang, hanciam taka a sinte ahi uh hi. Lai bek hi loin sin ding, theih ding, nekzonna ding, pil nading tampi om? Hanciam ni.\nTuhun in a kisapna pulak\nNidangin mipil genloh, lai tan 9/10 a zawh uh leh kumpi-ah nasepna ngah pah uh hi. Tuhun ciangin tua bang nawn lo a, tua banah lo khoh nading gam hoih nawn lo ahih manin khuak tawh nasepna hun hong hi ta hi. Kumpi sung leh kompani tuamtuamah sepna hoih i ngah theih nadingin laitan kisam a, tua laitan neih banah a ‘siam’ hih kisam lai hi.\nMizogam sung bangah Zomite teenbitna khuate ah sangsia a kilak ciang a ngen ding takpi zong a omloh hun om mawk hi. Mizogam kumpi in ‘a khua mite deihsak ding’ a cihcih hangin deihsak dinga a ngen ding zong om lo thei mawk hi. Tua ahih manin khuadang pan haksapi in sangsia hong sem uh a, tua bang tawh sang hoih neih ding baih lo hi. Tua banah kumpi nasepna khua sunga om teng midang/khuadangte in sem khin uh ahih manin, khua sunga omte in lo khawh, sing at, huan (neu cikcik) bawl, meihol khuk bawl, adgte i sep hong kul hi (tua bang sep pen hoih lo ka cihna hi lo). Lo khoh nading gam hoih nawn lo, meihol khul nading sing tawm, thei/khai huan hoih bawl nadingin sum le pai mah kisam…. Mai lamah i tu i tate in bang nekzonna hong nei ding?\n‘Nuntakna pen a hun zuiin hong om lel ding hi,’ cih ding hi lo hi. Tuhun mi lawhcing leh mipil i cihte tuma kum 10/20 kiim a muhkholhna hoih tak a nei, ahih kei leh nu leh pa a neite na hi uh hi. Kum simin Mizogam panin sangnaupang 300/400 val bang in kumpi nuai panin MBBS, Engineering sin uh hi. I pil a, i siam leh ei zong pai thei hi hang. Manipur gamah kumpi nasepna a kilak ciang Zomite min muh ding hong tawm hiaihiai, Mizogam lamah tawmzaw kaan lai, Kawlgam lamah zong Zomi uliante hong tawm hiaihiai! Lai Siangtho genloh bangin neih le lam zong masa in pilna thupingaihsut lo i hiam? Mi khat in, "ko bel sum nei lel, ka tate uh sangkah kisam lo" ci mawk hi. Tua bang hauhna bang tan/ciang a khom mawk diam? cih ka ngaihsun hi.\nBang cih mapang leng hoih ding?\nBaih lo hi; pilna siamna neih nadinga hanciam pen!. Pil i cih hong kibang lo lailai. Ahi zongin leitung in saandan khat nei hi. Tua lam tam gen zong ka sawm kei hi. A huampi a kisang, pilna a kici ngah nading baih pen ‘siamsinna’ i uang gen nuam hi. Mipil (eima mimal in) i cih kuate, makai thupi leh lawhcing i cih kuate, cih lam pan gen leng, 98% pen laisiam, tua a siamna uh manpha taka a zangte hi uh ding uh hi. Siamsinna i hahkat zawh zahzahin i minam mailam pen hong vak ding hi. Lai siam i tam nadingin bangci mapang ding?\n1. Pilna-siamna sin nading hong baih nawn lo hi. Sum le pai tampi kisam hi. Mi hau tam ta ahih manin mi zawngte adingin pilna siamna sang sin a, sanginn hoih kah ding hong haksa hi. Tua ahih manin a hanciam thei, sang hoih a kah thei a om leh innkuan, beh le phung panghuanin hanciam ding.\n2. Khua sungah sangsiate a maingal theih dingin hanciam ding. Ei khua sunga khua dang pana sangsiate in lungnuam leh itna tak tawh naupangte lai ahilh theih nadingun hanciam ding.\n3. Sangsiate leh sangnaupang’ nu le pate kizopna bawl hoih ding. Kum simin sangnaupangte nu leh pate leh sangsiate in kimuhkhopna, kamkupna 2/3vei nei hamtang ding. Haksatna omte genkhawmin bangci manpang khawm ding, cih genkhawm zel ding.\n4. Mipi lungsimah pilna siamna a manphatna a om theih nadingin makaite in hanciam ding…. A dang tampi zong om lai ding hi.\nTuhun leitungah pilna siamna khat beek i neih kei leh nuntak hong haksa ta hi. Nidang lai dana kum kik ciang lo kho ding, cih ziau theih nawnloh ahih manin siamna khatpeuh sin ding i hanciam mahmah ding thupi hi. Zomite teenna mun tuamtuam i et ciang pilna-siamna, kisin a kisapna leh kisin ding a tamzia kimu thei hi. Minamdangte in "Zomite," a cih uh ciang a lungsim sung uah bang om? Nek le taak muhna kip (economic stability) i neih theih nadingin daupaina leh kaamphatpakna (lucky) tawh piang thei lo a, sungtawnga mang thei lo a kizang thei, a manpha siamna i neih ding hanciamhuai hi. I lungsimah deihna om limlim leh tua in nakpi takin hong mainawtsak ding a, a gah pen om pelmawh ding hi.\nA tawp nadingin, Lai Siangtho in, "Pilna kisam na om uh leh Pasian kiangah ngen un" (James 1:5a) ci hi. Nasep hoih nei dingin laitan kisam hi. Tua laitan tawh nasepna hoih ngah nadingin pilna hong pia dingin Pasian tungah nget ding ahi hi. Lai simna ah Pasian zahtak a, Ama kiangah huhna ngen a thuumin, Ama deihna banga kalsuan ding pen Khristiante nuntakzia ding ahi hi. Tua ahih manin pilna a deih ngiat Zomite, Pasian a zahtak Zomite, mite ading a thupha bawl Zomite i suak theih nadingin ei sep theih lamlamah hanciam ni.\nLaigelh T.Sawmlian in Zomi eLibrary/Laibusaal ading in phalna ahong piak ahi hi.\nItem Reviewed: SIAMSINNA LAM AW. Agelh : T. Sawm Lian Description: Rating: 5 Reviewed By: Cinpu Zomi


url: =Winner leh Champion ~ Hau Za Cin :: ZOMI DAILY\nposted on 13 January 2016 at 10:25 am Lomkholna: Article, Hauzacin\n“Winner leh Champion kilamdanna pen – winner hidingin zawhna khau khun pel masa pen hih kul bek a, champion hi dingin zawhna khau khun khenlam ah pelh ding tampi omlai hi. Na gamtat luhek leh na pumpi kikepzawhna te ah mite etteh na hih ding kisam hi.” – Mr. Jacques Rogge, President, International Olympic Committee\nLeitung pianzawh a khatveina Youth Olympic Games (YOG) honna Marina Bay Floating Platform, Singapore ah International Olympic Committee Mr. Jacques Rogge in a thugenna in lungsim hong lawng mahmah hi. August 14-26, 2010 sung 1st YOG kici Singapore ah kidemna nam 26 tawh kidem ding National Olympic Committees 205 pan kum 14 pan 18 kikal mi 3600 pha a, a en bekbek mihing 370,000 pha hi. Hih YOG kipatna ah Singapore President, Prime Minister ban ah FIFA President leh kumpi ulian tampi gam tuamtuam pan kihel hi. Openning ceremony a neihna uh tau kidawh pen tuipi tung hi a, tui tungah a kilam, tui-i-lap (floating) ahi hi. Unique!\nHih hun ah IOC President Mr. Rogge in khangno kum 14 pan 18 kikalte kidemna bek hilo pumpi ki ukzawhna, lungsim siangtho tawh nuntakna, gamtat hoih leh i tenna leitung hoihna ding leh khantohna dingte mangngilhlo ding leh YOG deihna in gualzawhna bek hilo in kilawmtatna, kikholhsiamna, leh kimeltheihna te a thupina thei semsem ding in gen hi. Tua ahih manin khangnote aw, ‘Winner leh Champion’ a kilamdanna hih YOG gam pan thei ding hi uh teh, a ci nuam ahi hi. Olympic ah winner pawlkhat champion hilo a cihnopna zong ahi tam maw. Olympic medalist pawlkhat pen a gamtat vuah olympic deihna laklo sa hikha ding hi. Olympic motto Latin pau in: “Citius, Altius, Fortius” hi a, English in, “Swifter, Higher, Stronger,” hi. Pau dangin zong a khiatna om kha ding hi.\nKidemna tuamtuam tawh i nuntakna bawlhoih ding, nuntak sung tomno ahih manin Kinzaw a nasem ding, a Sangzaw ngim ding, Hatzaw a mainawt ding ci nuam uh hi. Tua ahih leh i nuntak sungin kinzaw in i kalsuan hiam? Khe tawh lampai tawm deuhdeuh, vanzat sakol, mawtaw, vanleng, tembaw, gunkuang, rocket, etc tawh kipai kilengta, nidang sang vai khatpeuh manlangzaw, kinzaw ta hi. Tua bang ahihna dingin mi khempeuh in kidemna siangtho tawh kidem in i nuntak nuamsak ding thungaihsun mipilte ngimna ahi hi. Siamna, pilna themkhat pan a sangzaw ah kahto a siamnel ding, thei dikdek ding; leh manlang tak, hattak, ziakailo a sem dingin leitung mi khempeuh hong hanthawn hi. Leitung nanga bek hilo a, keia bek zong hilo a, i neihkhop, i zatkhop, i kikop ahih manin zeeksiamna kisam mahmah a, sia khin leh a thuak ding midang hilo in nang leh kei ihi hi. Tua manin Olympic Motto in mihing khempeuh hong hanthawn a, leitung motto sung pan a kilim zat pen, a kilim ciin pen hiding hi. IOC bek hilo in tu in YOG ah zong tua in hong hanthawn in i tavuan, duty, responsibility hong phawksak kikkik hi.\nKhangnote pen zingcianga makai dingte ahih manin hoihtaka pattah ding a kisam hi. A neulai pan a hoih a kilawma pattah ding ahi hi. Ngaihsutna kilekkimlo leh guptuam paihtuam nei dinga pattah loh ding ahi hi. Thudik, thuman hilh ding hi a, thutak leh thuman gum dingin pattah ding ahi hi. Kiphatsakna, kiliatsakna, duhhop huaihamna leh angsung theihna te tawh kipelhsak ding hi a; mihing gina suahna dingin a kilawm a hoih gamtat sinsak ding ahi hi. Tua hileh koikoi ah om le uh khangnote mite adingin mi phatuam, leitung vantung ading mi phatuam, nang leh kei ading nuntak manpha a nei mi ahi ding uh hi.\nPrevious: US gamsung khualzinna pawlkhat – 11\nNext: Sum koici zonding ~ Deih Tung


url: =Pa Khup Tum Khawm Khan Tuang (Laaitui- Gualnam) sihvuina :: ZOMI DAILY\nIt leh ngaih Zomi sanggam teng,\nKa it uh Pa Khup Tum Khawm Khan Tuang( Laaitui-Gualnam) in hong nusiat\npan ki panin a luanghawm hann ah a ki gui khit dong hong gim/hong\ntawlpih khempeuh tungah ah lungdamna kong phapha uh hi.\nOctober 31(Friday) nitak pan Kuantan Lui ah hong zonsak tuisiam te leh\npalik te a hi a, ZAM (ZSM) leh ZRC(Ciimnuai Dongh Hu) makai te( A\ndiakdiak in Sya Joseph Tuan Sawm Tuang leh Pa Nang Za Suang), Hunbit a\nhong buaipih a nasep pih khuapih sanggam te (1) Tg. Pau Lam Saang,(2)\nPa Kham Lam Pau, (3) Tg. Gin Deih Khup, (4) Pa Langh Sian Muan, (5) Pa\nMung Than Khup, (6) Tg. Nang Lam Khup, (7) Pa Vungh Tung Nung, (8) Pa\nZam Khan Khai tungah thuk zawhloh ding itna leiba kong nei uh hi.\nTua banah ZSM te tawh kikop in hong vei mahmah Malaysia minam RC nasem\nPi Catheri leh singlaamteh hong bawlsak My Elephant Restaurant ah\nnasem Mung Khup/En Mang/Langh Zam/Tawng Khai/GTNung/Tuan Mang/Khup\nSiing te tungah zong lungdam mahmah hi. KL pan Kuantan lam paina ding\nBus khat hong sik USA a om Tg. Lian Khan Mang (Rm 1500 val bei) a hi\nzong, video hong laksak Kap Suum leh Langh Cin Zam te a hi zongin\nahunhun in thu hong zasak Sawm Lian leh a kua mah peuh tungah\nlungdamna kong ko uh hi.\nNovember ni 6 ni a, thann ah si hong guisak Rev. Cin Khen Mang, Rev.\nSuan Sian Pau leh Sya Thaa Mung te tungah genzawhloh lungdamna kong ko\nphapha uh hi.\nSihgui hun tawh kituak in Yangon-Obed House ah a tate hehnep hun hong\nbawlsak Yangon-Laaitui Innkuan makai te leh hong pai it leh ngaih\nsanggam te tung a hi zong- Khua a om a zi a tate leh a innphualzaang\nuh ah sih gui hun bawl in hong nheneem sanggam u leh nau/tanu\ntapa/pute leh pawlpi mi khem peuh tungah leh Internet group mail pan\ndahpihna hong phulaak (ZAC) khambawi7@gmail.com, Mung Tong\n<mungtong@zomi.net> , Ken Suanzanang kensuanzanang@gmail.com,\nTawinuam <tawinuam@gmail.com, leh Pu Zokhai\n<zomizokhai@rocketmail.com> te tungah zong lundamna kong ko uh hi.\nLuangphaam in kisapna thempeuh ah hong ding Malaysia a om Pu Lam Vungh\nleh Pu Pau Vungh suan Khangno te leh itna lainatna tawh nasep mabaan\nnusia in sum tampi sup lawh thuak in Kuantan Hann ah hong pai Khuapih\nmi 70 vaal te mahmah zong genlo in ka om thei kei hi.\nI biak Pasian in na gimna tawlna uh leh na sup na baina khempeuh uh a\nzah tampi in hong thuk kik ta hen!!!\nNote in kadahna uh nong mangngilh sak uh hi.\nNu Man Deih Kim te nuta teng\nLawm Khup Tum tungtaang adah-akap khempeuh’ tung-ah Pasian-in hehnepna bucing hong piaksak henla,\nMalaysia-a luangvaai-tawh amapang sanggamte khempeuh, khuapih-tuipih leh Zomi minam makaai upate khempeuh’ tung-ah Pasian-in thupha namkim hong tungsak tahen!\nPa Khup Tum Ka’ phawkna neukha:\nSaangkah ciil pan-in kahkhawm-in, amah kei’ sang-in uzaw deuh-hi. Taak mahmah-in, khauh mahmah-a, bawhlung suih ciang-in defender-ah pang den-hi. Amah-tawh kisaai kha lehang kilel mahmah-hi. Khut kilaai-zong haat mahmah-a, keibang-in ka-zo ngeikei-hi. Taai-zong ka- kidem zeel uh-a, ka-zo ngeikei-hi:\nHinapi-in, phin lengzong hong hehdawn ngeilo, hong naubawl thei mahmah, heh-a pau samsam cih peuhmah ka’ zaak ngeiloh, anuih lualua-zong ka’ zaak ngeiloh, pasal kician mahmah, aki-ukzo, akikeemzo mahmah khat-a ka-seh pasal taktak khat ahihi. Thaan Luui-ah tuicing khawm-in, thadah hetlo, amau’ innpan naai zawdeuh ahihman-in, ziingkaal ko’ tunma-a, sawlbawk honkhat nana guangkhin cihbang-a sepkhopna lam-ah athasial hetlo pasal manpha khat ahihi.\nMalaysia apailam nangawn kiza naailo liang-in “Tuikia” cih ka-zaak ciang-in ka-thangpaai mahmah-a, ka-hehzong suak-in, ka-laaidiip hongzen-hi. Azii atate ka’ ngaihsut ciang-in ka-thuaksia mahmah-hi, ahizong-in Pasian’ theihloh-a apiang thu/sil khatbeek omlo ahihman-in laaina pipi mah-in mangpha ka-khaak-hi!\n“Lambang na’ zuatna Sian’ aanglaai-ah munmuang sambang na-zaal in-aw, Seen Gualngaih-aw!”\nTua-Khai @ Zokhai\nLaaitui khua a teeng Pa Khup Tum Khawm Khan Tuang( Kum 42- Gualnam\nbeh) Taangthu a tomin,\nGualnam suan Pu Kai Lian(Dimpi) in kamsiatna tawh a zi leh a tapa thum\nte hong sihsan baih luat ciangin a zi(?) in, “Lam Vungh aw, napu te’\nkhua-ah antaw dingin vapai ning” ci-in them a, pasal dang neihsan hi.\nNaupang milmel Lam Vungh, Pau Vungh, leh Go Thawng te-in a nu ciah kik\ndingin lam en uh a, nitaak sial in, khuamual ah va dawn niloh uh hi. (\nThangho leh Liando taang thu gente in hih unau te’ pianzia tawh gen\nkop thei zel uh hi).\n“Meigong tagahte’ PA ka hi” a cipa in tagah lubawk a hi; Lam Vungh,\nPau Vungh, leh Go Thawng te nusia lo in thupha pia in, suan leh paak\nhong neisak a, tu laitak in Laaitui khua leh mundang gamdang ah hih u\nnau thum te’ suan leh paakte hong khansuah hi.\nTua U nau thum sung pan nau lai a hi Pu Pau Vungh in tapa Go Zel leh\nSin Tun hong nei hi. Pu Sin Tun in tapa (1) Vungh Thang, (2) Zel Za\nKap, leh (3) Ngul Khaw Suan hong nei uh a, pupa ngeina sungah gual\neenglo in gaal leh sa aii in om uh hi. Pu Ngul Khaw Suan in tapa (3) a\nneih khit ciangin sanggam te phuhsa Tuiphuum Pawlpi(ABM) ah hong luut\nA tapa neupen in Pa Khup Tum Khawm Za Tuang hi in, Nu Man Deih\nKim(Gangte beh) tawh ki teeng uh a, tanu tapa (5) nei uh hi.\n(1) Mung Deih Khai ( Grade XI)\n(2) Niangh Huai Siam (Grade VIII)\n(3) Niangh Tawi Nuam (Grade V)\n(4) Lian Biak Saang( Grade II)\n(5) Dim Hawh Nuam\nNuntak haksat kawm kal ah zi leh tate teng a khual manin Malaysia ah\nsum zong dingin pai a, inn leh lo puah in lam kik ding a hanciam\nlaitak 2014, October (31), Friday nitaak lam nai 4:00(KL Time) pawl in\nQuatan lam a om luipi khat( Quantan River) ah a kisilna pan in tuikia\na, leitung nuntaakna nusia in tawntung Pasian kiangah hong ciah san a\nTuipi gaal khat singdang gamlei ah peemta in a om hi ung a, Malaysia a\nom Zomi ki pawlna tuamtuam te in nong huh, nong panpihna sa uh ban ah,\nnong dinpih paisuak ciang bek un hanmual ki tangh zo ding a hih manin\nZSM, ZAM leh Zomi makai te tungah huhnget kawm in lungdamna kong ko\nkhol uh hi.\nInnkuan pih leh Sanggam te’ taaangin,\nKham Cin Suum@Suumpi\nObed House & Kalarkyisu Baptist Mission\nPrevious: Tulaai Leitung Thuthang Tuamtuam Updates November 7,2014\nNext: ZAM Thupuak :: 09 November 2014\nVietnam ah mopi dingin apai mawtaw tuahsia, zineidingpa leh adang mi 13 si\nNipah Natna ~ Pau Tun Thang\nBawlungsiam Pele’ tapa thongkia dingin ki piakhiata ~ TK Lian\nGu akibuak’ minam te hi kei ni


url: =ZSL 6: Banghang Letkhiat Kul? - Zomi Adventist Innkuan\nZSL 6: Banghang Letkhiat Kul?\nLesson 6 *May 2–8\nBanghang Letkhiat Kul?\nNipini (Sabbath) Nitaklam May 2\nTukalsung Simding: Luke 24:36–45; 1 Cor. 12:10, 1 Cor. 14:26; Sawl. 17:16–32; John 12:42, 43.\nKamngah: “Upna lo tawh kuamahin Pasian lungkimsak zolo hi. Pasian kiang a zuanmi peuhmah in, Pasian a omtakpi a hihna thuleh, Amah azongte Pasian in thaman pia hi, ci in a up ding kisam hi” Hebrews 11:6.\nLaisiangtho i sim ciangin aletkhia zong hipah hi. Bangci danin maw? Bang thukhun peuh zang i hi hiam? Laikungpu tuamtuamte laigelhte i bangci muh hiam? Etpaktheih dingin, gentehna khatpeuh, genkholhna limpua mang khatpeuh leh tangthu om taktak cihbangin omhi. Tua bangte khentel siamna in, Laisiangtho letkhiatna nam khatmah ahi hi.\nKhatveivei, mipawlkhat in Pasian’ kammal ci in: laibu leemziau in, amau thangah theihna ding munkhat peuh simsuk ziau uhhi. Tua banglel in mun khatpeuh simziauna in, thukhupna tuampi khawng hong tunthei hi. Pasal khatin a zi nusia in zidang a neihsat ciangin, a zi masa in thalak nadingin, Piancil 3:15 simin “nang le numei kikal ah kilangneihna ka omsak ding hi” cihbang tawh, ka pasal le a zikik sawtkip loding cih upna tawh tha la ci pongmawk hi.\nThu kizopna neimello khawngte in, mi khatpeuh up khialhna piangsak thei hi. Laisiangtho peuhmah mawk sim hetlo in a cihnopna ngaihsut ngiatding thupi mahmah hi.\nNimasani (Sunday) May 3\nLuke 24:36–45 simin. Laisiangtho tawh kinai mahmah, Pasian’ kammal tel mahmah le genkholh thupiang dingte nangawn amau muhtang mahin a tangtung nungzuite, bangin amai uh khaak hiam?\nKuamahin khuak-hawmsa in Laisiangtho sim ngeilo uh a, a sim sangnaupangte in, tangthu khatpeuh le phutkhak khatpeuh neikhinuh ahih manun, tua a Laisiangtho telna uh huzaap neisak mahmah hi. Nungzuite’n zong amau lametna tungtawnin, Messiah pen kuahi cih a muhdan uh neikim uh hi. Amau’ muhdanciat hangin, Laisiangtho a kicianzaw in telzolo a, Zeisu’ nuntakdan, a sihna leh a thawhkikna thute telkhial tawntung ahih manun hilhcianzel kul hi.\nHih leitung pianzia le Pasian tungtang thute, updan tampi i nei a, eimau upmawh thuthu in, Laisiangtho khawngzong i letkhia mawkmawk thei hi. Kuamah in lungsim hawmsa tawh tua laisiangtho simngeilo uh hi. Etpak theih dingin, mikhat’ leitung ngaihsutna in, Pasian omzia a theihna huzaap ahih manin, tua pa in Laisiangtho tangthute sunga Pasian’ nasepnate thuman in sang zolo a, leitung ngeina khengval nalamdang cih a umte tawh a saandan kibanglo pahhi.\nLaisiangtho letkhiate peuhmah in, abeisa amau nungthu neilo kuamah omlo uh a, amau phutkhak thute, a ngaihsutnate, leh a luahsuk upna leh ngaihsutnatepan suakta theilo uhhi. Lai laklawh omna, pumnialna cihte in gualzo ngeilo hi. Laisiangtho sinna leh biaknalamthute in, Pasian’omzia leh leitung omzia upmawh genna tawh kilehbulh mahmah hi.\nHimah taleh, Khasiangtho in, eite lungsim hong honsak in, lungsim takpi tawh lungsim kihongsa in Laisiangtho i sim nakleh, upmawh thutepan eite’ lungsim hong puahphatsak hi. Minam tuamtuamte khempeuh in, Pasian’ kammal a teltheihna dingun, Khasiangtho in “thu khempeuh aman in” (John 16:13) hong makaih ding cih Laisiangtho in hong kamciam phamahmah hi.\nLeitung tawh kisai nang upmawh thu bangpeuh nanei hiam? Pasian’ kammal in Laisiangtho honghilhna bangin, nang hong puahphatkik theihna dingin bangci danin, ki-aap thei ding nahi hiam?\nSee also ZSS 1: Laisimna pan Telcianna ah\nNinihni (Monday) May 4\nKamphenna le Letkhiatna\nLaisiangtho pen ta’angpau tawh kigelh a: Laisiangtholui pen Hebrew pau le tawmnocik khat Aramaic pau in kigelh a, Laisiangthothak pen Koine Greek pau in kigelh hi. Tuni leitungmi a tamzawte in tua paute zang nawnlo uh a hihmanin, Laisiangthobu pen tuhun zat pau in phenkhiat hong kul hi.\nKamphen siamte’n a theihsa mah bangin, kamphen simin letkhiat zong kulzel hi. Kammal pawlkhatte in, midangte pau sungah kibatpih neilo peuh omzanzan hi. Laisiangtho kamphen leh a khiatna letkhiat siamte pen “hermeneutics” kici hi.\n1 Corinth 12:10; 1 Corinth 14:26; John 1:41, 9:7; Sawltak 9:36 le Luke 24:27 cihte simin. Atung a munte khempeuh sungah, kamphenna le letkhiatna omhi. Luke 24:27 sung ah, Zeisu in, Laisiangtho khiatna nungzuite kiangah hilh hi. Zeisu in akhiatna letkhiat bangzah thupisak hiam?\nGreek kammal hermeneuo, panin hermeneutics (Laisiangtho letkhia), tua pen Greek pasian Hermes pan hong piang ahi hi. Hermes pen pasiante’ thukanpa le thupuakpa ci in um uh a, Pasian’ kammal phen ding ciangin zong ama’ min kilo suksuk hi. Hermeneutics tawh kisai in, laibu bulpi i simkhak keileh, a phenkhiate phenciang bek i theilel ding hi. Kamphen mi tampi takin, khiatna hoih mahmah in phen uh ahihmanun, i kampha cihlel ding ahihi. A kam bulpi pen theiphial mahleng zong, thuman thutak ih telna dingin, tua kambulpi zong kisam khollozaw bilbel hi.\nCihtei hang, Luke 24:27 sung om bangin, kamphen siam mahmah le khiat siam mahmah zong i kisam veve hi. Tua in hermeneutics deihna bulpi hi a: Laisiangtho munkhat peuhpeuh in, ei bang hong hilhnuam cih kiciantak in ih theihna ding ahihi. Zeisu in a nungzuite ading ahihsakthu Luke in hong theisak hi. Zeisu tektekin nang adingin Laisiangtho hong khiatsak cihlam in na ngaihsun in.\nMi tampitakin kam tuamtuam in simkha mahleh, tampitak mahin simkhalo uhhi. Bangbangin kiphen taleh, thungetna tawh simin, hong hilhthute man ding banghangin thupi naci hiam?\nNilaini (Tuesday) May 5\nLaisiangtho le Ngeina\nSawltak 17:16–32 simin. Sawltak 17 sungah, Paul in, lungdamnathu pen thudang tawh hong zopsak hi: Greek ngeina upna tawh zom hi. Tua ngeina tuamtuamte in, i ngaihsutdan tuamtuamte koibangin huzaap thei hiam?\nTua nisuahnalam gamte’ ngeina theihna in, Laisiangtho hong telsaktuam mahmah hi. Etpak dingin, “Hebrew ngeina ah, mikhat in, ama’ lungkimna tawh a hilo gamtatna khat peuhpeuh pen, ama’ phalna mah tawh ahih manin, mawhpuak nei veve hi. Humuapna tawh Laisiangtho gelhte in, Pasian’ nasepna hizaw hi ci uh a, tua pen nitumna lamgamte in, Ama’n phal, aihkeileh khaamlo hi, gentehna, ‘Pharoah’ lungsim khauhsakna’, ci uhhi”—”Methods of Bible Study,” section 4.\nNgeina sungmah ah Laisiangtho letkhiatzia dotna piangsak hi. Laisiangtho pen ngeina ki bulphuh hiam, tua ngeina tawh kizomte bekin sangthei ding hiam? Pasian in ngeina namkhat tungah a piak thupuakpen, tua ngeina khengin mi khempeuh tungah thugen thei ding hiam? Minam khat’ ngeina bulphuh in, eite letkhiatna dingin a kikheel ziauziau thei hiding hiam?\nSawltak 17:26 sungah, Paul in, a thupi mahmah khat hong pia hi napi, mite’n tua thu a sim uhhang, thupiseh mello uhhi. Pasian in sisan khat sungah hongbawl hi cihi. Eite bel ngeina tuamtek sungah kilamdang himahleng, Laisiangtho in, tua mite khempeuh Pasian bawlsa ci in kizopna lianpi khat hongpia hi. Mawhnei i hihna le hotkhiat i kisapna pen ngeina tawh ciangtanh omlo hi. Zeisu sihna le thawhkikna tungtawnin hotkhiatna i kisam ciat hi.\nSee also ZSL 11: CHRISTIAN LEH NASEP\nPasian in minamkhat tungah gen himahleh, tua minam khangsawnte in, Pasian’ kammalte simin, amau huam sungbek ahilo, a pualamah zong paikhia lai ding cih Pasian in mukhol hi. Tua tawh a kibang, Algebra pen AD kum zalom 9na sungin, Iraq gam Baghdad khuapi ah kiphuankhia ahi hi. Tua ahihteh, Algebra lam peuhmah tualai munbek mahah kizang ding hiam? Hi tuanlo hi. Pasian’ thuman zong tua banglian hi. Laisiangtho pen taanglai ngeina tuamdang khat hun a kigelh himahleh, a sung om thumante pen, amaubek hihetlo in, eite zong hong huamlai hi.\nNilini (Wednesday) May 6\nMawhnei a Puuksa Eite’ Dinmun\nJohn 9:39–41 le John 12:42, 43 simin. Laisiangtho thuman saantheihna dingpan bangin mipite’ maidaal hiam? Hih thupiangte panin, eimau adingin, bang hilhkholna peuh omthei hiam?\nSimmawhna le zahpihna tawh Zeisu anial biakna Makaite’ thu kiciantakin i theikhin hi. Ama’ kammalte tawh kisai in tuate tawh a kinai mahmah gamtatna i neihloh na’ng kidawm ciatni. Eite le Pasian kizopna pen, mawhna in hong suksiatsakzo a, kizopna kitatkhinzo cih thei hihang. Mawhna in mihing dinmun hong susia hi. Laisiangtho i telzia zong hong suksiatsak hi. I lungsim ngaihsutnate mawhna lamah paipahpah bek thamlo, i lungsim mahmah mawhna in susiakhin a hihmanin, Pasian’ thuman ah ciahkik ding hihang. Anuai a siatnate khawng i lungsim sungah hong piangkha ding hi: kiphatsakna, ei le ei kikhemna, lunghianna, kigamlaatna le thumanlohna.\nMi kiphasak khatin Pasian le a kammalte sangin, amah ki-liansakzaw hi. Kiphatsakna in, kiliatsakna lamah, lailetpa lungsim makaih a, Laisiangtho thuman sangin kiliansakzaw hi. Pawlkhat leuleu in, Pasian’ deihna tawh kituakkei phial lehzong, amau lungsim a lawpsak zote bekmah ngainuam uhhi. Pasian in ei le ei ih kikhemloh ding hong hilh phapha hi (Mang. 3:170). Mawhna in lunghianna piangsak a, Pasian’ kammal muanzawhloh ding lamah hong kaai hi. Mikhat peuhin uplahna hong neih ciangin, thumantak a Laisiangtho khiat zong hong om nawnlo hi. Tua a umlahpa in Laisiangtho tawh kituaklo liang dongin, amah hong kilaamsang ta hi. Tua dinmun pen lauhuai mahmah hi.\nTua sangin, upna le ki-aapna tawh Laisiangtho zuan kik in, mawhzonna le uplahna paai ding hihang. Kiphatsakna, ei le ei kikhemna, uplahna cihte in, Pasian tawh hong kigamlasak a, Laisiangtho thumanloh lamah hong paipih in, Pasian’ deihna hong zuisak nuamlo thei hi.\nLaisiangtho sung a na simsimsa thuman khatpeuh na langdo kha ngei hiam? Hih ding a cihkhat hihlo zaw in a dangkhat na hihnuam zawkha hiam? Bang thupiang a, bang pilna peuh ngah nakisa hiam?\nNingani (Thursday) May 7\nLetkhiatna Banghang Thupi\nNehemiah 8:1–3, 8 simin. Amimal bek hilo in pawlpi mahmah in Laisiangtho telphat ding banghangin thupi hiam?\nLaisiangtho sungah a thupipen dotna in, hotkhiatna le koibangin hong honkhia cih ahi hi. Zeisu in eite ading a hoihpen banghi ci hiam? Leitung khempeuh ngah in, i kha mansuah leng bang phattuamna omding hiam (Mate 16:26)?\nHotkhiatna tawh kisai Laisiangtho hilhna teltheih nadingin, letkhiatdaan thupi hi. Thumanlo takin Laisiangtho i simleh, hotkhiatnathu bek ahilo, thudang tampitak zong telkhial gawp ding hi hang. Nungzuite hunlai in zong, upna manlote pawlpi sungah hong lutsim hi. Tuapen, laisiangtho letkhiatna manlote hang ahihi.\nSee also BERÂMNO CHU CHHINCHHIAHNATE PHELH TLÂK A NI\n2 Peter 3:15, 16 simin. Hihmunin, Laisiangtho thumantawh i sim ding aphatmawhna bang hong gen hiam?\nLaibu’mite i hih takpi leh, laisiangtho bekmah tawh i nungta ding a, tualo adang ta’ang upna, pawlpi’thukhun le pawlpi thupiakna tawh Laisiangtho letkhiatna cihte i zangkei hi. Eite tat le hekzia ding hong hilh Laisiangtho nei i hhih manin,thuman takin Laisiangtho khiat theih ding thupi mahmah hi.\nI pawlpi thu-upna le nasepna peuhmah, Laisiangtho letkhiatdan man in huzaap mahmah hi. Letkhiatdan man keileh, upna thukhun le hilhnate, pawlpi le pawl nasepnate zong kipumkhat theilo hi. Akisia le a vakvai upnate in, akisia a vakvai pawlpi piangsak hi. Leitungah i piakding thupuak neigige napi, a khiatna telmello khawng i hihleh, tua thute leitung buppi zuak dingin bangci gentheih ding i hhi hiam?\nMangmuhna 14:6-12 sungah vantungmi thumte thupuakte simin. Upna tawh kisai bang thupi om a, tuate telcianna in i mission aading bang thupi omhiam?\nKiginni (Friday) May 8\nNgaihsutbeh Ding: EGWhite laigelh, “What to Do with Doubt,” pp. 105–113, Steps to Christ, leh “Methods of Bible Study” Khenpi 1: “Bible Study: Presuppositions, Principles, and Methods”, Khenpi 2: “Presuppositions Arising from the Claims of Scripture” le Khenpi 3: “Principles for Approaching the Interpretation of Scripture” cihte simsuksuk in.\n“Laisiangtho na sim ciangin, nangma ngaihsutna masate, na luahsuk le na zontawm lungsimte kantelna kongpi ah nusia in. Laisiangtho kammalte in nangma ngaihsutdante zopsak sawmlel nahihleh, thuman na muzo kei ding hi. Tuate kongbiangah nusia inla, lungsim kitamzan in lut inla, Topa hong gen thute ngai in. Lungsim niamkhiatna tawh thuman a zongte in, Khazih khebulah tu in, ama kiangpan thusin uhhi. A kipilsak luazawte, Topa in lungsim niamkhiat in hotkhiatna pilna hong kisinun hong ci hi.\n“Pasian’ kammal zangkhai sim hetkei un; na lungsim uh pan hazatna beisak in thungen in zongun. Na sim nak vua leh, kikheelna om ding a, nang ngaihsutnate le Pasian’ kammal ki tontheilo cih zong mu ding hiteh. Na ngaihsutna le Pasian’ thu kituaksak in. Abeisa hun a nang upna, tatleh heknate in, natheihna uksak ke’n. Na lungsim mitte hak inla, nalamdang piangte musak in. Bang kigelh hiam zong inla, tawntung Suang siksan in.”—EGWhite, Messages to Young People, p. 260.\nKikup Ding Thute:\nLeitung mi’ muhdan, i pilna le i ngeinate in, Laisiangtho i letkhiatdan koibangin huzaap hiam? Laisiangtho i letkhiat dantepen, a pualma huzaap tuamtuamte’n a zawhloh na’ng kikepding banghangin thupi naci hiam?\nEite mawhna kidim cihbel nialthei kei hang. I mawhna in i Laisiangtho simna bangci khoihthei hiam? Mawhna in Laisiangtho letkhiatdan bangci susia thei hiam? Gentehna in, i bawlnop khat laisiangtho in hoihlo a cihleh, Laisiangtho zong aleh amak in hong letkhia gawpsak hiam? Mawhna in i Laisiangtho khiatdan koibangin hong Makaih thei hiam?\nLaisiangtho hunlai ngeina omte theihtelna in, i laisiangtho teltuam na’ng hong bangci huhthei hiam? Lim pawlkhat pia in.\nLesson 4: Kipumkhat Nading Tawhtang\nTawlngak Na’ng Hunte\nPrev post ZSL 5: Laisiangtho Bekmah\nNext post Lawm Neilonu’ Lawm


url: =Na sungah vangliatna om (Na thungetna thautang) ~ Tdkhen :: ZOMI DAILY\nNa sungah vangliatna om (Na thungetna thautang) ~ Tdkhen\nposted on 22 September 2018 at 6:28 pm Lomkholna: News, Tdkhen\n1. Leitung galpi nihna lai-in, Yokyo khuapi-a Doolittle a kiluh lai-a gal hangsan khat ahi, Corporal Jacob Deshazer ii nu Hulds Andres in a tapa’ aadingin nakpi’n thungetna hun khat a nei hi. A nungcianga thu a zakkik na ah, tua thungen nu’ tapate’ tuanna vanleng pen lang lamte in kapkhia-in Japante’ khut sungah om ta cihna lai a mu hi. Vanleng kikapkhiat hunte a etphat ciangin, a thungetsak a tapa pen vanleng kiat madeuh takin huihlak tuahkhiatna(parachute)ah tuakkhia manlianin, lei a bawhkhaklianleh a nu’thunget khit kituaklian se ci hi.\n2. Hulds Andres mah in a tapa, Jacob Deshazer mah pen Japan gal sungah, Japante in zo uh ahih manin thong sungah a khum uh hi. A nu in thongsung pan a suahtak nading bek hilo-in, Pasian phawka, gupkhiatna a ngahsa, a piangthak sa-a hong suahtak nadingin thu a ngen ngiat ahi hi. A mau thong a kia khawm 4 lakah 3 pen thau tawh kikap lum hi cih thu a za hi. Jacob Deshazer ahihleh kikhah khia hiau a, thamlo-in, a ut bangin thu a gen sak hithiat uh hi.\nAmah zong galpi hu a ven ciangin Japan gam mahah paikik-in Pasian thu gen in, missionary minthang mahmah khat a suak hi.\n3. OMS Board of Directors-a member khat in a nungtolh tapa khat nei hi. Tua a tapa pen OMS missionary hi ngei hi. Tua tapa in a missionnary nasepnate khawl’sanin, leitung vai-ah kipia bek thamlo-in, a kisikloh banah Topa tawh kigamla semsem hi. Kha bangzah sung hiam tak Board makaipa in thu a ngetnget sak hi. Nikhat a pa mahmah in a nasem numeite’ kiangah, “Kuamah in hong buai sak kei unla, annek hunah zong hong sam kei un” ci-in kong kikalhnelhin a tapa’ aading thunget hun a zang hi.\nNitaklam ciangin kong hong kikiu a, mawhmai sakna lam tawh kisai a buai keei khat om hi cih, a nasem numei khat in a gen hi. A nasemnu in, “Gamlapi pek panin hong kisam hi” a ci hi. A pa in zong phone la-a a ngaihleh, “Pa aw, Topa’ kiangah kong ciahkik ta hi” cihna aw a zapahlian hi. “Ngen un, hong kipia ding hi. Zong un, na mu ding uh hi. Kongkhak kiu un, hong kihon ding hi. Banghanghiam cihleh a ngen khempeuh in a ngah ding uh hi. A zong khempeuh in a mu ding uh hi. A kiu khempeuh a kihon ding hi” (Mt 7:7-11) Tdkhen\nPrevious: Ngaihsutna thupi mahmah ~ Tdkhen\nNext: Mipi mai ah Thugensiamna (Part 3) ~ AS Thangbawk\nTulaai Leitung Thuthang Tuamtuam Updates March 22 , 2016


url: =Communication na zatsiam hiam? ~ Khaibawi :: ZOMI DAILY\nposted on 30 April 2016 at 4:56 pm Lomkholna: Article, Khaibawi\nThupatna: Communication pen leitungah a thupi mahmah khat hi-a, Communication ahoih, a hat, asiam, innkuan le minam, gam khangto hi. Nasep hoih ngahna ding, zakhan nading in zong, kisam mahmah hi. Mi pawlkhatte laipil mahmah, a degree uh zong sang mahmah napi-in nasep hoih, nasep nuam, a muzolo, a ngah zolo, a zakhang theilo gam khangtote ah tam mahmah hi. Tua pen Communication a siamloh man, ahoih loh man hithei hi.\nTangval pawlkhat a mel uh hoihkhollo, bang mah zong nei khollo, hi thingtheng sim zezen, mihau, miliante tanu nungak melhoih pipi, Lengtong Hoih bang a, ahoih olno tak in ngahthei uha,, nungak pawlkhat leuleu zong, a sam bang buahpian niniai, a mel uh zong, hoih khollo napi’ un, lengla tampipi khawl in, tangval melhoih pipi, Mun Neih Thang Dal banga tangval melhoih ngahthei mawk uh hi. Bang hang? Communication asiam man uh hilel hi. A khangto gamte ah degree neih ciang bek tawh nasep muzolo mi tam mahmah a, a khangto nailo gamte ah bel degree sang theithei thupi kisa hi. A khangto gamte ah bel skill tuamtuam siamding na thupisak zaw uh hi. Tuate sungah Communication skill pen thupi sakdiak hi.\nGal kidona ah zong Communication ahat te, ahoih te mah in galzo hamtang uh hi. Tulai US leh leitung I buaipih mahmah khamul saute bang, Communication a siamluat, a hatlua manun galhat uh hidih mawk hi. Tu hunteh Politic (Nainganzi) lam ah zong, President, Priminister, MP etc, te aki tel ciang leh kitelna thupi khat peuh aom ciang, communication asiamte, a hatte mah in pan mun ngah hamtang uh hi. Tua ahih leh Communication I cih bang hipeuhmah mawk hiam, Zomite Communication I siamta hiam, cih tawm kikum sukdih hi. Communication kammal pen Latin kam panin hong pai hi-a, Verbal Communication, Non-Verbal Communication leh Written Communication in khenpi thum in khen uh hi.\nVerbal Communication I cih ciangin, maitang kimu a kiho, ki kumkhawm cih bang dan, Phone pan, Skynet pan, VZO pan leh Radio, TV leh Media tuamtuam pan a kam tawh ki honate Verbal Communication kici hi. Nidang in ah hici bang ki honate pawlkhat, mukhalo, lawngkhalo, zang ziahziah khalo hi mahle hang, tuhunteh Technology hangin olno tak in I ki hotheita hi. Ut in utta keileng hite I zat loh hong phamawh ahih manin tuhun pen mi pawlkhat te’n Collaborative Technology naci liang uh hi.\nCollaborative kammal pen Latin kam pan-a, hong pai hi-a, “connect with somebody or other people” eipau in a tomin genleng, mi dangte tawh kizom, ki ho cihna ahi hi. Technology kammal pen Greek kammal pan a, hongpai hi-a, techne leh logio kigawm ahi hi. Techne cih ciangin nasepna khat peuh ah “vanzat siamna,” thazung, thatang sanke, khua-ul sisan luangke kullo a, van, khuak zat siamna, hi-in logio cih ciangin “theihna sinna,” ahi hi. Tua hi-a, Collaborative Technology I cih ciangin, a tomin genleng, mi dangte tawh olno tak, baihlam tak a, ki zopna, ki hona cih a gennuam ahi hi.\nTua ahih manin mi tawh I ki hoteh, Interview khat peuh I paiteh a thupi mahmah pawlkhat in:\n· Listen and feedback – I lawmte thugen ngaimasa phot in tua khitteh dongh kik or genkik pan ding.\n· Respect for other opinion – Mi dangte ngaihsutna, mi dangte thugen zong zahtak sak ding, cih ahi hi. Hong ki hopih napi-in awl mawhlo, thusimlo, limtak dawnglo, cih banga, om loh ding ahi hi. Thusia gen ding ahih kei buang leh na lawmte’n hong hopih laitak, hong phone laitak na mankei leh zong limtak gen a, phone kik ding thupi hi. Thusia khawng peuh ahih leh bel kam kidop kan omlo hi.\n· Etiquette – Thukhat peuh na genteh kamkhum tak, siangtak limtak, polite tak a gending cihna ahihi.\nTulai Zomita dingin maitang kimu a kiho leh Phone tawh ki ho mi namdangte bangin ki zangsiam nailo ahih manin thupi diak hi. Mi tawh I ki ho ciangin, interview I paiciang, kician tak in thugen in I lawmte thugen zong zahtak sak, limtak ngaihsak in tua khitteh a kiciat kei leh limtak siangtak in dongkik genkik ding thupi hi. Mi pawlkhat te’n a lawmte, a ki kuppihte,a seppihte thugen ngai nuamlo in ama utteng gengen in ciahsan, a phone khaksan, hun khaksak ziau cih bang om thei uh hi.\nA dangte thugen ngai nuamlo in amau thugen 100% ki mang leh ut mawk thei uh hi. Zomi sungah zong, tuaci bang sia, upa, makai I om manin, tawmtaleng, ki khenkhen hi hang. Tua ahih manin mi tawh na ki hoteh, meeting khat peuh na neihteh, Interview khat peuh na paiteh nang a bekbek ci tentan kenla, mi dangte ngaihsunna zong, zahtak bawl in sangsiam in. Lai Siangtho in zong, khat le khat ki zahtak ziading, ki thusim ding hong hilh khin hi. A zuisiam, a zanghsiam minam leh gam ki pawlna peuhmah khangto ding hi.\nI cih ciangin, pumpi ki hekdan, ki hek zia, ki mithek, ki zawl mite giau, ki mukpik cih dante pawl leh nikten puansilh, omdan khawldan, mi omdan ciinna, a gimnam a ki theisak cih bang dan a tuamtuamte pawl ahi hi. Mi pawlkhat pil mahmah, thei mahmah, a melbang pong piannong, a kam zong siamke, ahih hang, Non Verbal Communication zatsiamlo, theisiamlo uh ahih manun lawmding leh naseppih dingin ki deihlualo thei hi.\nTua ahih manin mi lak-ah I omteh, mi tawh I ki ho I ki thuahteh, omdan khawldan zong, eima innsung leh I khua I tui a, I omlai dan a, om gawptheih hong hikhinlo hi. Mi namdangte tuaci omtah, ci-a, omgawp mawk a, na ciinsawm leh lunggimna lianpi, lawhsapna lianpi na ngahthei ding hi. I paunak khat ah “sakhi in zong a tatnang kuam kua khual, buipi leikei in zong khua ngai” I cihte pen minam khangtote lak-ah zong na thupi mahmah hi. Ei Christian te zuihding ahi, Lai Siangtho in zong, biak innsung leh mun tuamtuam ah I gamtat luhek ziading, I niikten puansilh zia ding hong hilhkhin hi.\nLaigelh a tua tawh ki hona, laikhak in Laito pan ahi zongin, Email pan, Phone pan, Face book pan, Viber pan, Twitter pan, Laibu pan, Magazine pan, Internet leh Media tuamtuam khat peuhpeuh tung tawn pan laigelh a, ki hona, thu ki zaksak na pen Written Communication naci uh hi. Internet aki zatma in laigelh a, thu khat peuh I ki zaksaknopteh, a kha asim sawt thei hi. Zomi French paite bang innlam lai akhak uhteh, ni tampi asawt ban-ah guahzu, meikai thuakkha gawp ahih manin a laibang vul ning niang in, amal zong a mualgawp pawlkhat omta a, simhak simsim hih tuak hi.\nThuhoih mahmah gelhnapi hangin I laigelh a simdingte lampan in ana kitel kei mawk leh thasup huaisim hi. Nasep na zong ciang, company khat peuh tawh na ki zop ciang, ki pawlna khat peuh tawh na kizop ciang, lai gelh loh pha mawh hi. Laigelh nasiam leh na sepna ah na lawhcing ding hi. Mi khat peuh in lai hong khak leh zong a mi na theih nak leh limtak thuk kik tangtang ding thupi hi. A mi na theih kei leh bel tulai pen lauhuai thei hi. Gamkhangto, minam khangto aki etteh, a laigelh dan uh leh laibu bang zah bawlkhiata uh hiam, Media lam bang aci uh hiam, cihte ki en dih mawk hi. Tua ahih manin Zomi te’n zong lai tampipi I gelhding, laibu tam pipi I bawl zawh ding zong, hong thupi mahmah ding hi.\nTulai Zomi te’n Written Communication in Internet group mail te pan Email, Facebook, Viber etc, ki limzat pen phial in ka um hi. Internet thu tomcik khat genpak leng, Internet kammal pen Latin kam panin hong pia hi-a, NASA galkapte in 1950-1970 in hong bawlkhiat uh hi-in, a mausung bek a zatding in abawl uh kici hi. Ahi zongin kum 1980 khitteh mipi, tangpi hong zangsak uh hi. Ahi zongin Zogam leh Zomite sungah kum 2000- 2010 kikal in hong kizel pan hiaihiai kici thei hi. Leitung khantoh na Communication tawh kisai kum 20, 30 khitteh Zomite hong lawngkha pan, Zomite sungah mun hong luah pan cih theih phial hi.\nTua ahih manin tulai khangthak te’n I theihding ah, Written Communication group khat peuh I bawldingteh, minambup, minam ki pawlna or ki pawlna khatpeuh zatding I cih leh thukhun limtak in nei a, tua thukhun pen member ding peuhmah in thei masa phot ding, tua khitteh aki zawh uh leh member in lutsak pat ding ahi hi. Thukhun neilo or tua thukhun a member dingten zong thei masalo in member a sangpah, ahih kei leh amau phalna omlopi a, amau number or address I guansak ziauziau mawk leh a thuneu pen in thusitna leh sumliau na ki thuakkha thei hi.\nI biakna Pawlpite leh I ki pawlnate I ki khenkhen sak bangin leitungbup Zomite ki zopna Written Communication group te zong a kumkum in athak hong ki bawl beh den phial mawk in, a member teng leh a thu ki suahteng lah ki bang veve ahih manin thukhun kician neilo I hi hiam, ahih kei leh Internet Law theilo I hi hiam, cih ki etphat huai hi. Thu ki suahteng ki bang veve ding ahih leh athak bawl behbeh nawnlo in, a omsateng limtak I puah theih ding thupi kasa hi.\nThukhupna: Ei sanga u zawte, pilzawte, siamzawte, makaite I lawmte zahtak hona, zahtak bawlna zong Communication hoih mahmah khat ahi hi. Tuaci bangin bawllo in eima dinmun ki tellopi, a maute I va haibawl, I va mawk hawmthawh mawk a, eima muhdah khatpeuh, eima hoih sak loh khat peuh I lawmte khempeuh muhdah theih ding leh a minsiat theih na dingin I va bawl khak leh tua zong a lauhuai mahmah leh ahoihlo mahmah Communication nam khat ahi hi. Thukhat peuh I genteh, I suahteh a taktak ahih ding thupi pen hi.\nMi dangte thugen limtak zahtak sak a, Namtal in “Phucil Phucil khau na zun ouh,” a cihteh Phucil in Neino a deih manin “sattat ding e,” ci-in, a thugen aleh lamin la-in akhau ana sattat vial leh amah in haksatna thuak lawh zawsop hi. Na khatpeuh I sepkhopteh Communication thupi mahmah ahih lam, Phuicil leh Namtak tangthu in zong hong phawk sak hi. Mihing kician khat in I pian leh Communication tawh ki pelhtheilo I hih manin Communication a zangsiam, gam leh minam khangto in, a zangsiamlo leh a zangkhial gam le minam khangsuk hi. Communication a zangsiam I hih ding hanciam ciatni.\nNote: Zomi Innkuan Brisbane makaite in Sialsawm Pawi 2016 in Communication tawh kisai thugen dingin hong seh uha, tua hun a, ka thugen puahpha a, Zomi bup simtheihding in kong suah ahi hi. Khaibawi\ni. Dr. Hau Za Cin, Technology I cihcih bang hi peuhmah hiam, ZONET on 20/08/2010.\nii. Marie Lo Cascio, Collaborative Technology, (Lecture presented at Technical and Further Education Class room, Coffs Harbour, on 3/03/2015).\nPrevious: Congratulations! Dr. Haulek Tawmging, Doctor of Nursing Practice\nNext: Thumanna (Obedience) ~ T. Sawm Lian


url: =Tulaai Leitung Thuthang Tuamtuam Updates April 30, 2014\n· Thailand gam ah Siangtho tak a kiteelkik na ongtungding July 20,2014 niciang gambup ah kipanthak kikding in kumpi thunei te leh party tuamtuam te in April 30, 2014 ni in thukimna ngah uhhi.\n· US gam Florida state leh Alabama state tegel ah lam etloh zahpi in April 30, 2014 ni in guahzu in tuikhang gawp ahihman in mitampi naseem kuantheilo, lampi, lei , inn le lo tampi kisia hi.\n· US gam sung ah naseem te tha man atawmpeen $7.25 pan $10.10 ah ataangpi in khantoh ding cih Democratic te thusun na thukhun ah kipsak theihna ding in April 30, 2014 ni in Senates ten vote uh a Republican lamten naakpitak nakhaaktan uh ahihman in 60% tawh azo aomleh kipsakna kineiding hinapi 54-42 tawh kikhawl kik hi.\n· Venezuela gam ah thulam dang mahmah in mipiten khatam pi a ngetkhit uh ciang April 30, 2014 ni in kumpi ten in mipi khasum/naitha 30% khanto ding in taangkokhia uhhi.\n· America gamte in gamzan dikdek in a ek nusiatzawh amasa peen kiteelna Iraq gamte in neitheita uha, April 30, 2014 ni pan mipite mee piak kipan ziahziah ta uhhi. Thu lamdang khat ah mipite in amau naaihuai, biakna kibat cihbang in akeke in meepiak sawm uh ahihman in agualzoding party kuamah omlo ci in ki ummawh hi.\n· Brazil gam Amazon kuam munkhat ah ngasabeng pawlkhat in UK Space Agency logo tuang Rocket themneen April 30, 2014 ni in mukhat citciat uha, lam ngengngang uhhi.\n· China gam Xinjiang khua sung aom Meileeng khawlna munkhat ah April 30, 2014 ni in bomb puakkham a bomb puahkhap khitciang bomb siah te mah in temta tawh mipi mawkdat uh ahihman in mi 3 sipah in 79 liam uhhi.


url: =Tulaai Leitung Thuthang Tuamtuam Updates October 8, 2014 :: ZOMI DAILY\nposted on 9 October 2014 at 12:17 pm Lomkholna: Khawmpau, Myanmar, News, World, Zomi\nLeitung ah akilau khia mahmah ahi Ebola natna lungno hang in US gam Texas state ah mikhat October 8, 2014 ni in si hi. Africa gam ah hih natna hang in mi 3,400 sikhinta a, 7,400 in hihnatna angah laaitak ahihi. Pasian US gam tawsatna in ongzang khamai ding ci in Pasian thu um pawlkhat lau thawng mahmah uhhi. Zomi te htungetna tawh mapang ciat ni .US gampan azinkhia ding leh ongluut ding peuh mah Vanleng tualkheempeuh ah cisa kisit in kivel ngiatngiat ta ding hi. UK teng Africa gam sung a Ebola natna doding in Gaalkaap 7,500 paisakding ci in October 8, 2014 ni in taangkokhia leuleu uhhi.\nSyria gam leh Turkey gamgi a om Kobani khuapi asim ahi IS te US leh apawlten Vanlam tawh dozel himah leh tha hat tektek uha, October 7, 2014 ni in munhoih nateng IS ten lazo uhhi. Ahizong in Pentagon pan agenna uh ah Kobani a Kurd minam te huutding cih US leh Pawlte ngimna bul hilo a IS migilo te zialding cih hizaw ci uhhi. October 8, 2014 ni in US leh apawl ten Vanlam tawh IS mi 43 leh gaalvan tuamtuam pawlkhat suksiatsak uh ahihman lam et bei a vulningniang Kurd minam thautawi te ongtha hat kik in Kobani khuapi pan IS lutun ngiaungau puantual pelpal te hawlkhia zo uhi.Canada gamte in zong IS te vanlam tawh zialding in October 7 ni in thukimna ngahsiang ta uhhi. Hih IS migilo dona in US ten 60 million beita uhhi.\nTurkey leh Syria gamgi a om Kobani khuapi IS migilo ten nasiatak in do mah leh Turkey lampan pausese lo in omdide ahihman in Kobani khuapi a teeng Kurd minam te banghang onghuhlo ci in Syria gamsung aom Kurd minamten tuman ninih pan lungphona nei uha, October 8 ni in lungphona bawlte mi 19 si in 145 liam uha, 388 Turley kumpi thunei te in man uhhi.\nUS gaalvanleeng F-15D te khat Lincolnshire gam Western Hill ah October 8, 2014 ni in ginneihlo pi in lolaai khat ah kia a vanleeng hawlpa ahihleh lengkhia mansam in tawmliam a zato ah kipuak phot ci uhhi.\nIndonesia tam Bali tuikulh ah mopawi bawl a pai leh mopawisiim mi honpikhat tuanna tembaw October 7 ni in tuipi tung ah kibung a mi 17 sipah in adang 30 kiim mangthang uhhi. Palik te leh tuilamsiamte in ahah zonsanlaaitak hi ci in Indonesia thunei te in genkhia uhhi.\nPrevious: Siamsin Seminar VIII bawlding zaksakna\nNext: Nuntak khuasakna-a ding lungsim zatui nam 10 ~ Khat Thang


url: =Ka khaw khai mai tang ee gualsa no bang ka khaw khai mai tang ee. Ka gial mang lo lai ee gualsano bang, ka khaw khai mai tang ee.\nKa khaw khai mai tang ee: Zo pau in Khaw cih ciangin Khe cihna hi a, Ka khe khai ing cihna ahi hi.\nGualsa no bang: Khisa no/ Sakhi no a ci zong om hi. A taktak in Gualsa a cihna hi ci-in khanghamte in ciamteh uh hi. Gualsa cih ciangin lakam hi a,\nsagual cihna hi-in, a khiatna taktak ngalno cihna ahi hi.\nKa gial mang lo lai ee: Ngalno suaktungte a dung zui in gial uh hi. A upat deuhdeuh ciangin a gial uh mang semsem a, a tualtei ciangin\nmangsiang hi. Gial mang nai lo ngal note a neu mahmah laite ahi hi.\nLa khiatna bulpi: Gamlak ah ngalte a honhon-in kikhawl diamdiam uh hi. Ngal hon a tamte 100 kimkim pha thei hi. Ngal pite a suah ciangin vok mah bang uh a, 6 pan 12 ciang bang pha thei haamtang hi. Ngal hon lakah ngal pi 3 le 4 om hen la a no suak leh ngal no 30 bang 40 bang pha thei hi. Tam uh\nahih manin a tatna uh kithei baih mahmah hi. Lo khawng na ne kha leh hun tom no khat sungin lo ciing khat ne mang zo uh hi. Hih ngal honte in gal le lauhuai ahi sabengte ahi zong, sahang le humpi ahi zong tuak kha thei uh hi.\nTua ahih manin ngal honte a cing dingin ngal khaat-te in a kimkot, a vei le tak ah panla in gamta uh hi. Ngal khaatte in ngal hon kalsuan zia ding makaih uh hi. Lauhuaina gal a om leh galphawnna aw gingsak uh hi. Tua bang ciangin ngal honte in thakhat thu-in a bil uh tungsak uh hi. Ngalkhaatte' aw a ngai lo cih bang omlo uh hi. Ngai loin a tuampek leh sihna le siatna in a dawn tuah hipah lian hi. Ngalkhaatte in galphawnna aw a zak phetun a mailam khe khat khaisa lian uh hi. A tai ding lianin a mansa in om uh hi. A tai uh ciangin a kibangin tai uh hi. Suk le suk khawm, to le to khawm, diamdiam liailiai a cih ciangin galsia le lauhuai, liamna le sihna panin suakta uh hi. Hih ganhingte tatzia a tel mahmah khangluite in mihingte' tatzia dingin kilawm sa lua uh ahih manin "KA KHAW KHAI MAITANG EE" cih la phuakin, a sa, a lam uh ahi hi.\nPu le pate in hih la phuakin, lam la in na zang uh a, ni thupi hun thupi, vaipi a hawm ciang, zinpi a dawn ciang le zin mang a muak ciangin sa thei uh hi. 2014 Union Day le Zo minam-ni (Zomi National Day) hong tung ding hi ta. KHAW KHAI la le lam sin hun lam hun hong tungkik ta hi. Tua manin tukum i Zomi Nam Ni 2014 ciangin KA KHAW KHAI MAI TANG EE ci-in lamsai khawm ziahziah ni.\nBy: Rev. Khoi Lam Thang